open-index/open-wikipedia-markdown huggingface dataset:
মন্দ মেয়েৰ উপাখ্যান

**মন্দ মেয়েৰ উপাখ্যান** (; অনুবাদ: নষ্ট ছোৱালীৰ উপাখ্যান) বুদ্ধদেৱ দাসগুপ্ত পৰিচালিত ২০০২ বৰ্ষৰ এখন বঙালী ভাষাৰ চলচ্চিত্ৰ। মূল ভূমিকাত অভিনয় কৰিছে সমতা দাসে। অন্যান্য গুৰুত্বপূৰ্ণ ভূমিকাত আছে তাপস পাল, ঋতুপৰ্ণ সেনগুপ্ত, শ্ৰীলেখা মিত্ৰ, সুদীপ্ত চক্ৰৱৰ্তী আৰু জুন মালিয়া। ২০০৩ চনত এই ছবিখনে শ্ৰেষ্ঠ পূৰ্ণদৈৰ্ঘ্য ছবিৰ ৫০তম ৰাষ্ট্ৰীয় চলচ্চিত্ৰ বঁটা লাভ কৰে।
## কাহিনীৰ মূলভাব
কিশোৰী লতী এখন গণিকালয়ত বাস কৰে, য’ত তাইৰ মাক ৰজনীয়ে এজনী গণিকাৰ কাম কৰে। ৰজনীৰ সপোন, নিজৰ জীয়েকক কামুক চিনেমাহলৰ মালিকৰ হাতত সমৰ্পন কৰা। তেওঁৰ যুক্তি এয়ে যে এই বৃদ্ধ চহকী লোকজন যদি জীয়েকৰ ৰক্ষক হয়, তেন্তে বয়স ভাটী দিয়াৰ পিছত ৰজনীৰো আশ্ৰয় হ’ব। কিন্তু পঢ়াশুনাৰ প্ৰতি আগ্ৰহী লতীয়ে তাইৰ পঢ়াশুনাৰ সৈতে কোনো ধৰণৰ বুজাপৰা কৰিব নিবিচাৰে। 

সীমাৰ পৰিধি ভঙাৰ লতীৰ এই প্ৰয়াসক ১৯৬৯ চনত মানুহে প্ৰথম চন্দ্ৰত ভৰি দিয়াৰ ঘটনাক্ৰমৰ সৈতে ৰিজাব পৰা যায়। এই ৰূপক  তাইৰ মুক্তিৰ প্ৰয়াসকে অভিব্যক্ত কৰে। এখন নতুন পৃথিবীলৈ লতীৰ এই যাত্ৰাৰ সৈতে ‘আশা’ৰ আৰু কিছু যাত্ৰাও চামিল হয়। বেশ্যালয়ৰ অন্য তিনিগৰাকী বাসিন্দাও স্বতন্ত্ৰতা আৰু পূৰ্ণতাৰ সন্ধানত আগবাঢ়ে। সহযাত্ৰীৰ ৰূপত এহাল বৃদ্ধ দম্পতীয়েও অংশ লয়। এই যাত্ৰাৰ কালত উদ্ভৱ হোৱা পৰিস্থিতিয়ে ছবিখনৰ কাহিনীভাগ আগবঢ়াই লৈ যায়।

## বঁটা
*২০০৩: আনন্দলোক বঁটা – শ্ৰেষ্ঠ পৰিচালক – বুদ্ধদেৱ দাসগুপ্ত
*২০০৩: শ্ৰেষ্ঠ আছিয়ান ফিল্ম এৱাৰ্ড- বুদ্ধদেৱ দাসগুপ্ত
*২০০৩: ৫০তম ৰাষ্ট্ৰীয় চলচ্চিত্ৰ বঁটা – শ্ৰেষ্ঠ পূৰ্ণদৈৰ্ঘ্য চলচ্চিত্ৰ

## তথ্যউৎস


## বাহ্যিক সংযোগ
* 
*www.arjoe.com

শ্ৰেণী:২০০২ বৰ্ষৰ চলচ্চিত্ৰ
শ্ৰেণী:বঙালী চলচ্চিত্ৰ
শ্ৰেণী:শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
মহীচন্দ্ৰ বৰা

অসমীয়া সাহিত্যৰ এগৰাকী বিশিষ্ট গল্পকাৰ **মহীচন্দ্ৰ বৰা**[১৮৯৪-১৩ জুন ১৯৬৫]৷ তদুপৰি গল্পৰ লগতে তেখেতে কবিতাও ৰচনা কৰিছিল৷ সাহিত্যৰ উপৰিও তেখেত ৰাজনীতিৰ দিশতো সক্ৰিয় আছিল৷ তেখেত আৱাহন যুগৰ এগৰাকী উল্লেখযোগ্য গল্পকাৰ৷ হলিৰাম ডেকা আৰু ত্ৰৈলোক্যনাথ গোস্বামীৰ পিছতে মহীচন্দ্ৰ বৰাই গল্প ৰচনা কৰি আধুনিক অসমীয়া গল্প সাহিত্যৰ ধাৰাটোক বিশেষভাৱে সমৃদ্ধ কৰি তুলিছিল ৷

## জন্ম
**মহীচন্দ্ৰ বৰা**ৰ জন্ম হৈছিল ১৮৯৪ চনত নগাঁৱ জিলাৰ দেৱ নাৰিকলি গাঁৱত৷ তেখেতৰ পিতৃৰ নাম মলাৰাম বৰা আৰু মাতৃৰ নাম লাহেশ্বৰী বৰা৷

## শিক্ষাজীৱন

**মহীচন্দ্ৰ বৰা** শৈশৱৰে পৰাই এগৰাকী মেধাসম্পন্ন ছাত্ৰ আছিল৷ তেখেতে প্ৰাথমিক স্কুল পৰ্যায়তে পৰীক্ষা দি প্ৰাথমিক বৃত্তি লাভ কৰিবলৈ সক্ষম হৈছিল৷ সেই সময়তে প্ৰৱেশিকা পৰীক্ষাত তেখেতে অসমৰ ভিতৰতে প্ৰথম স্থান অধিকাৰ কৰিবলৈ সক্ষম হৈছিল৷ পৰৱৰ্তী সময়ত বি.এ পৰীক্ষাত ডিষ্টিংশ্যনসহ উত্তীৰ্ণ হৈছিল৷ আইনৰ পৰীক্ষাতো বৰাদেৱে প্ৰথম শ্ৰেণী লাভ কৰি কৃতিত্ব লভিবলৈ সক্ষম হৈছিল৷

## সাহিত্য কৰ্ম

মহীচন্দ্ৰ বৰাই পোনপ্ৰথমে **আলোচনী **ৰ পাতত গল্পকাৰ হিচাপে আত্মপ্ৰকাশ কৰে৷ আলোচনীৰ পাতত লিখা ‘মিতাৰ মৰম’ গল্পটো আছিল তেখেতৰ প্ৰথম গল্প৷ পৰৱৰ্তী সময়ত তেখেতে আৱাহনৰ পাতত গল্প লিখিবলৈ আৰম্ভ কৰে৷ আৱাহনৰ পাতত ‘কাউন্সিল বয়কট’, ছৰ্দাৰ বিল’ আদি কেইবাটাও উল্লেখযোগ্য গল্প লিখি গল্পকাৰ হিচাপে পৰিচিত আৰু প্ৰতিষ্ঠিত হৈ পৰিল৷ তেখেতে ‘ৰামধেনু’ৰ পাততো গল্প লিখিছিল৷ ১৯৫০ চনৰ তৃতীয় বছৰ ষষ্ঠ সংখ্যাৰ ৰামধেনুত তেখেতে ‘নিৰীক্ষণ’ নামৰ এটা গল্প লিখিছিল৷ মৰণোত্তৰভাৱে প্ৰকাশিত তেখেতৰ গল্প সংকলটি হ’ল উকীলৰ জন্ম ৰহস্য[১৯৭০]৷ তেখেতৰ একমাত্ৰ কবিতা সংকলনটিৰ নাম ‘শান্তিশতক’৷

## বিশিষ্ট ব্যক্তিৰ মত
ড॰ সত্যেন্দ্ৰনাথ শৰ্মা--  “আমোদজনক পৰিস্থিতি আৰু বাকচাতুৰ্যৰ দ্বাৰা ব্যঙ্গ বেছি প্ৰোজ্জ্বল ৷”
কৃষ্ণকান্ত সন্দিকৈ-- “দেশৰ কামত আপোনাৰ সময়ৰ নাটনি হৈছে ৷ আপুনি লিখিবলৈ নেৰিব৷  বেজবৰুৱাৰ আসনখন আপুনিহে পূৰাব পাৰিব ৷”
ড॰ কবীন ফুকন-- “চল্লিশৰ সংকটৰ কালত গল্প সংখ্যাত হীন হৈ পৰিছিল৷ যুদ্ধৰ সময়ত হলিৰাম ডেকা, মহীচন্দ্ৰ বৰা, ত্ৰৈলোক্যনাথ গোস্বামীৰ কেইটিমান গল্প প্ৰকাশিত হৈছিল৷ ”

## তথ্যসূত্ৰ

শ্ৰেণী:অসমীয়া গল্পকাৰ
অপাৰেচন বিজয়

**অপাৰেচন বিজয়** বুলিলে তলৰ বিষয় দুটা বুজায়:
*অপাৰেচন বিজয় (১৯৬১), গোৱা, দমন আৰু দিউ আৰু আঞ্জিদিৱা দীপপূঞ্জ দখল কৰিবলৈ ভাৰতীয় সেনাই কৰা অভিযান
*অপাৰেচন বিজয় (১৯৯৯) বা কাৰ্গিল যুদ্ধ, কাৰ্গিল পুনৰোদ্ধাৰৰ বাবে ভাৰতীয় সেনাই কৰা যুদ্ধ অভিযান
শ্ৰীশ্ৰীবুঢ়ী গোঁসানী (দুৰ্গাদেৱী) মন্দিৰ

**শ্ৰীশ্ৰীবুঢ়ী গোঁসানী (দুৰ্গাদেৱী) মন্দিৰ** গুৱাহাটী মহানগৰৰ পশ্চিম দিশৰ পাৰ্শ্বৱৰ্তী পাটগাঁওত অৱস্থিত৷ ১৯২০ চনত স্থাপন কৰা এই মন্দিৰত ৰাণী অঞ্চলৰ সজ্জনপাৰাৰ ৰজাদিনীয়া পৰম্পৰাৰে পূজা অৰ্চনা কৰা হয়৷ ৰাণীৰাজ্যৰ শেষ ৰজা পৰমানন্দ সিংহই “লাৰা পাহাৰ’’ত শ্ৰীশ্ৰীবুঢ়ী গোঁসানীৰ পূজা আৰম্ভ কৰিছিল আৰু কালক্ৰমত এই ৰাইজৰ হাতলৈ আহে৷
### ইতিহাস
এসময়ত ৰাণী এখন ৰাজ্য আছিল৷ হেমচন্দ্ৰ গোস্বামীয়ে Descriptive Cataloque of Assamese Manuscript ত ৰাণীৰ ৰাজবংশাৱলীৰ টোকাত উল্লেখ কৰামতে, ১৭১৪ খৃঃৰ পৰা “পাটগাঁও’’ আছিল ৰাণীৰ ৰাজধানী৷ ৰাষ্ট্ৰীয় ঘাইপথেৰে ৰাণীঘাটলৈ যোৱা পথেৰে দুই-আঢ়ৈ কিলোমিটাৰমান গ’লে এতিয়াও উপলব্ধ কিছু প্ৰাচীন ভগ্নাৱশেষে পাটগাঁৱে ৰাণীৰ ৰাজধানী থকাৰ কথা প্ৰতীয়মান কৰে৷ ১৯২৪ চনত মানৰ হাতৰ পৰা ইংৰাজে গুৱাহাটী দখল কৰে৷ লগে লগে ৰাণীৰাজ্যও ইংৰাজৰ অধীন হয়৷ কিম্বদন্তীমতে, ৰাণীৰ ৰাজপৰিয়ালে দুৰ্গাদেৱীৰ পূজা কৰিছিল৷ ৰাণীৰ ৰজাসকল বলোৰাম সিংহ, ললিতৰাম সিংহ আৰু কেশৱ সিংহ৷ কেশৱসিংহৰ পুত্ৰ পৰমানন্দ সিংহ৷ ইংৰাজে ৰাণী দখল কৰাৰ পিছত, পূৰ্বৰ প্ৰতিপত্তি নোহোৱা হোৱাত পৰমানন্দই বাৎসৰিক দুৰ্গাপূজা ৰাজকীয় আড়ম্বৰেৰে পাতিবলৈ অপাৰগতা প্ৰদৰ্শন কৰি ৰাজপৰিয়ালৰ জোঁৱাই মৌজাদাৰ বংশীধৰ তালুকদাৰক সঁপি দিয়ে৷ পাটগাঁৱৰ দুৰ্গাপূজাৰ স্থলীলৈ যোৱা বাটছোৱা দুৰ্গম হোৱা বাবে পূৰ্বৰ পূজাথলী স্থানান্তৰ কৰি লাৰাপাহাৰৰ সমীপত মৈৰাংবাৰী গুদাম পথৰ দাঁতিত সজ্জনপাৰা গাঁৱত মন্দিৰ প্ৰতিষ্ঠাৰ সিদ্ধান্ত লোৱা হয় আৰু মন্দিৰৰ বাবে গেঠো কছাৰী নামৰ এজন ব্যক্তিয়ে নিজা ভূমি মন্দিৰৰ বাবে দান কৰে৷ বৰ্তমানেও তাত স্থানীয় তালুকে ৰজাদিনীয়া পৰম্পৰা আৰু মৰ্যাদা ৰক্ষা কৰি পূজা পালন কৰি আহিছে৷ অৰ্থনৈতিক উন্নতিৰ বাবে তালুকৰ কৰ্মকৰ্তাসকলে “উপৰদানী কৃষি সমবায়’’ নামে এখন সমবায় গঠন কৰি চৰকাৰী আৱণ্টিত মাটিত গঞাই পালপাতি ধানখেতি কৰিবলৈ লয় আৰু ধান বিক্ৰীৰ ধন মন্দিৰৰ উন্নতিৰ বাবে ব্যয় কৰে৷ পিছলৈ হাতীৰ উপদ্ৰৱৰ বাবে দ ঠাইত পুখুৰী খান্দি মৎস্য পালনৰ দিহা কৰি মন্দিৰৰ অৰ্থে ধন উপাৰ্জন কৰি আছে৷
লাহে লাহে ঠাইখনত জনসমাগম বাঢ়িল৷ ঠাই কম হোৱাৰ বাবে পূজাৰ সময়ত বাট-পথ বন্ধ কৰি দিবলগীয়া হোৱাত ৰাইজে আন এখন সুচল ঠাইৰ সন্ধান কৰিলে৷ আলোচনাৰ অন্ত লাৰা পাহাৰত তালুকৰ নামত থকা দুবিঘা মাটি আৰু পাতিৰাম কছাৰীয়ে দান দিয়া আধাবিঘা মাটিত ২০০৩ চনত নতুন মন্দিৰৰ নিৰ্মাণ কাৰ্য আৰম্ভ কৰে৷ বৰ্তমান পুৰণি স্মৃতিচিহ্ন স্থাপন কৰি এই মন্দিৰতে পূজা অৰ্চনা কৰি থকা হৈছে৷

### প্ৰচলিত জনবিশ্বাস
মন্দিৰৰ বাবে সুচল ঠাই বিচৰাত জনসমাজত কিবাকৈ এক বিশ্বাস জন্মিছিল যে, যি ঠাইত বেলগছত দা এখন ঘাপ মাৰি থৈ আহিব আৰু সুলকি নপৰিব সেই ঠায়েই মন্দিৰৰ বাবে উপযুক্ত হ’ব৷ সেইমতেই এজোপা গছত দা এখন ঘপিয়াই থৈ অহাৰ তিনিদিন পিছতো সুলকি নপৰাত সেই ঠাইতে মন্দিৰ সজাৰ সিদ্ধান্ত লোৱা হয়৷
### নৰবলি
শ্ৰীশ্ৰী বুঢ়ী গোঁসানী থানত নৰবলিও দিয়া হৈছিল৷ পৰমানন্দ সিংহৰ দিনত তিনিটা নৰবলি হোৱাৰ তথ্য পোৱা যায়৷ শেষৰটো নৰবলি উনৈশ শতিকা পাবলৈ মাথোঁ তিনিবছৰ বাকী আছিল৷ অৰ্থাৎ আনুমানিক ১৮৯৭ চনত হৈছিল৷ 

## তথ্য সূত্ৰ

শ্ৰেণী:অসমৰ ধৰ্মীয় স্থান
জিঅ'চিনেমা

**জিঅ’চিনেমা** () হৈছে ভায়াকম১৮ৰ মালিকানাধীন ভাৰতীয় অভাৰ-দ্য-টপ মিডিয়া ষ্ট্ৰীমিং সেৱা, যিয়ে বিজ্ঞাপন (এ.ভিঅ.ডি) আৰু চাবস্ক্ৰিপচন (এছ.ভিঅ.ডি) মডেলৰ ওপৰত ভিত্তি কৰি লাইভষ্ট্ৰীমিংৰ লগতে ভিডিঅ’ অন ডিমাণ্ড (ভি.অ.ডি) সেৱা প্ৰদান কৰে। ইয়াক প্ৰথমে ২০১৬ চনৰ ৫ ছেপ্টেম্বৰত ৰিলায়েন্সৰ মোবাইল সেৱা প্ৰদানকাৰী জিঅ’ৰ ব্যৱহাৰকাৰীসকলৰ বাবে মুকলি কৰা হৈছিল। ২০২৩ চনৰ এপ্ৰিল মাহত ভায়াকম১৮-এ ৰিলায়েন্স ষ্ট’ৰেজ, বোধি ট্ৰি চিষ্টেমছ, আৰু পেৰামাউণ্ট গ্ল’বেলৰ একত্ৰীকৰণ সম্পূৰ্ণ কৰে। আৰু, ২০২৩ চনৰ আগষ্ট মাহৰ ভিতৰত Voot ৰ প্ৰগ্ৰেমিং জিঅ'চিনেমাৰ কণ্টেণ্ট লাইব্ৰেৰীৰ সৈতে একত্ৰিত কৰা হয়।
জিঅ’চিনেমাৰ কণ্টেণ্ট লাইব্ৰেৰীত ছবি, টেলিভিছন শ্ব’, ৱেব ছিৰিজ, মিউজিক ভিডিঅ’, তথ্যচিত্ৰ, আৰু ক্ৰীড়া ইত্যাদি অন্তৰ্ভুক্ত কৰা হৈছে। 

## বিষয়বস্তু
### বৰ্তমানৰ সম্প্ৰচাৰৰ অধিকাৰ
* ইণ্ডিয়ান প্ৰিমিয়াৰ লীগ (২০২৭ চন লৈকে)
* ভাৰতীয় ক্ৰিকেট নিয়ন্ত্ৰণ ব'ৰ্ড এ আয়োজন কৰা আন্তঃৰাষ্ট্ৰীয় আৰু ঘৰুৱা খেল (২০২৩ চনৰ ছেপ্টেম্বৰৰ পৰা ২০২৮ চনৰ মাৰ্চলৈকে)

### অতীতৰ সম্প্ৰচাৰৰ অধিকাৰ
* ২০২২ চনৰ ফিফা বিশ্বকাপ
## উপলব্ধতা আৰু প্ৰৱেশ
### অৱস্থান
২০২৩ চনৰ জুলাই মাহলৈকে ভাৰতৰ বাহিৰত জিঅ'চিনেমা উপলব্ধ নহয়। 
### চাবস্ক্ৰিপচন
২০২৩ চনৰ আগষ্ট মাহৰ পৰা ‘এইচ বি অ’ আৰু ‘পিকক’ হাবৰ অধীনত আন্তঃৰাষ্ট্ৰীয় বিষয়বস্তু লাভ কৰিবলৈ ‘জিঅ’চিনেমা প্ৰিমিয়াম’ নামৰ চাবস্ক্ৰিপচন প্লেনৰ প্ৰয়োজন। কিছুমান স্থানীয় বিষয়বস্তুৰ শিৰোনাম চাবস্ক্ৰিপচন বা পঞ্জীয়ন অবিহনে উপলব্ধ আৰু বিজ্ঞাপনৰ সৈতে অভিগমযোগ্য। 

বিজ্ঞাপনমুক্ত প্ৰৱেশ কেৱল চাবস্ক্ৰিপচনৰ সৈতেহে উপলব্ধ। 
## দৰ্শকৰ সংখ্যা
ষ্টেটিষ্টাৰ ২০২০ চনৰ দ্বিতীয় ত্ৰৈমাসিকৰ প্ৰতিবেদন অনুসৰি নেটফ্লিক্স আৰু এমাজন প্ৰাইম ভিডিঅ’ৰ দৰে বহু প্ৰতিযোগীৰ মাজত জিঅ’চিনেমাৰ বজাৰ অংশীদাৰিত্ব ৭%, উল্লেখ্য যে নেটফ্লিক্স আৰু এমাজন প্ৰাইম ভিডিঅ’ৰ বজাৰ অংশীদাৰিত্ব হৈছে ২০%। ডিজনী+ হটষ্টাৰ, যাৰ বজাৰ অংশীদাৰিত্ব ১৭%; জি৫ৰ বজাৰ অংশীদাৰিত্ব ৯%; এ.এল.টি বালাজি আৰু ছনিলিভ, যাৰ প্ৰত্যেকৰে বজাৰ অংশীদাৰিত্ব ৪%; আৰু অন্যান্য ষ্ট্ৰীমিং প্লেটফৰ্ম, যিবোৰৰ বজাৰ অংশীদাৰিত্ব মুঠ ১৯%।

২০২৩ চনৰ ইণ্ডিয়ান প্ৰিমিয়াৰ লীগৰ ফাইনেলত ষ্ট্ৰীমিং সম্প্ৰচাৰৰ সমান্তৰাল দৰ্শকৰ নতুন অভিলেখ গঢ়িছিল; জিঅ’চিনেমাই প্ৰকাশ কৰা তথ্য অনুসৰি এই মেচখনে ৩.২ কোটি সমান্তৰাল দৰ্শকৰে শিখৰত উপনীত হয় (২০১৯ চনৰ ক্ৰিকেট বিশ্বকাপৰ সময়ত হটষ্টাৰে স্থাপন কৰা অভিলেখক অতিক্ৰম কৰি) আৰু ১২ কোটিৰো অধিক অনন্য দৰ্শকে ইয়াক দেখিছিল।

## লগতে চাওক
## তথ্য সংগ্ৰহ

শ্ৰেণী:জিঅ'
শ্ৰেণী:বিনোদনৰ মাধ্যম
শ্ৰেণী:অ'টিটি
ইচবগুল

**ইচবগুল** বা **শিঙাবন** (**[[বৈজ্ঞানিক নামকৰণ পদ্ধতি|বৈজ্ঞানিক নাম]]: Plantago Ovata**) ভূমধ্যসাগৰীয় অঞ্চলৰ স্থানীয়, মধ্য, পূব আৰু দক্ষিণ এছিয়া আৰু উত্তৰ আমেৰিকাৰ এবিধ গুল্ম জাতীয় উদ্ভিদ। ইয়াৰ বিভিন্ন ইংৰাজী নাম আছে  *ব্লণ্ড কেলেণ্টেইন*, *ডেজাৰ্ট ইণ্ডিয়ানৱেইট*, *ব্লণ্ড চাইলিয়াম*, *ইছপাগোল*কে ধৰি বহুতো সাধাৰণ নামেৰে জনাজাত। 

ই এক প্ৰকাৰৰ খাদ্য আঁহৰ চাইলিয়ামৰ সাধাৰণ উৎস। চাইলিয়াম বীজৰ খোলা হজম নহয় আৰু ই দ্ৰৱণীয় আঁহৰ উৎস যিটো বিউটাইৰেট উৎপাদনকাৰী বেক্টেৰিয়াই বুটাইৰিক এচিড – এটা চুটি শৃংখলাযুক্ত ফেটি এচিড –লৈ কিম্বন কৰিব পাৰে। ইচবগুল হৈছে চাইলিয়ামযুক্ত বাণিজ্যিক সামগ্ৰীৰ বাবে আটাইতকৈ জনপ্ৰিয় উৎস।

## বিৱৰণ
ইচবগুল হৈছে গুল্ম জাতীয় উদ্ভিদ। ইয়াৰ ফুলৰ আকাৰ বৰ সৰু। গছৰ উচ্চতা গড় ২ ফুট মান হয়। ইয়াৰ ফলটো ৭-৮ মিলিমিটাৰ দীঘল হয় আৰু ফলটোৰ ভিতৰত ৩ মিলিমিটাৰ দীঘল বীজ থাকে। বীজটো দেখেবলৈ নাওৰ নিচিনা আৰু ইয়াৰ তুঁহ পিচল জাতীয় হয়। ই একপ্ৰকাৰৰ ৰবি শস্য বুলিব পাৰি কাৰণ ইয়াক হেমন্ত কালত সিচাঁ হয়। ইচবগুল বা শিঙাবনক ভাৰত আৰু ইয়াৰ চুবুৰীয়া দেশৰ প্ৰায় সকলো মানুহেই চিনি পায়। ইয়াৰ বিভিন্ন ধৰণৰ ঔষধি গুণ আছে। 

ইয়াৰ আদি বাসস্থল ভূমধ্যসাগৰীয় অঞ্চলৰ দেশসমূহত। ইয়াৰোপৰি স্পেইন, উত্তৰ আফ্ৰিকা, পাকিস্তানৰ সিন্ধ অঞ্চল, পশ্চিম এছিয়া, চীন, ৰাছিয়া আদি দেশসমূহত পোৱা যায়। ইচবগুল বা শিঙাবন (Plantago)ৰ প্ৰায় ২০০ প্ৰজাতি আছে, যত প্ৰায় ১০ প্ৰজাতি ভাৰতত পোৱা যায়। পৃথিৱীত বাণিজ্যিকভাৱে যিসমূহ প্ৰজাতিৰ খেতি কৰা হয় তাৰ ভিতৰত ফ্ৰান্সৰ ক’লা বীজৰ প্লাণ্টাগো ইণ্ডিকা (Plantogo indica) স্পেনীয় প্লাণ্টাগো চিলিয়াম (Plantago psyllium) আৰু ভাৰতীয় বগা ৰঙৰ বীজ থকা ইচবগুল (Plantago Ovata)। 

## ঔষধি গুণাগুণ
ইচবগুল মানুহৰ শৰীৰৰ বাবে বৰ উপকাৰি। ইয়াৰ তুঁহ বিভিন্ন ৰোগ প্ৰতিৰোধ কৰোঁতে সহায় কৰে। 

* ইয়াত যি অদ্ৰৱণীয় বা দ্ৰৱণীয় খাদ্যৰ আঁহ থাকে সেয়া কোষ্ঠকাঠিন্য (Constipation)ৰ বাবে বৰ উপকাৰি। 
* ডায়েৰীয়া বা পাকস্থলীৰ বেমাৰ নিৰাময় কৰে। 
* এচিডিটিৰ সমস্যা দূৰ কৰে।
* শৰীৰ ওজন কমাত সহায় কৰে। 
* পাকস্থলীৰ বৰ্জ্য পদাৰ্থ নিষ্কাশন কৰে আৰু খাদ্যবস্তু হজম হোৱাত সহায় কৰে। 
* হৃদৰোগৰ পৰা সুৰক্ষিত ৰাখে। 
* ডায়বেটিচ বা বহুমূত্ৰ ৰোগ নিয়ন্ত্ৰণ ৰখাত সহায় কৰে। 

## ৰাসায়নিক উপাদান
* চাইলিয়াম

## তথ্যসমূহ

## ব্যাহ্যিক সংযোগ
*Plants For A Future: ''Plantago ovata''
*Jepson Manual Treatment
*Photo gallery

শ্ৰেণী:উদ্ভিদজগত
শ্ৰেণী:অসমৰ উদ্ভিদ
শ্ৰেণী:ঔষধি উদ্ভিদ
শ্ৰেণী:ভাৰতীয় উদ্ভিদ
কাৰ্গিল যুদ্ধ

**কাৰ্গিল যুদ্ধ** () হৈছে ১৯৯৯ চনৰ মে’ মাহৰ পৰা জুলাই মাহলৈকে ভাৰত আৰু পাকিস্তানৰ মাজত জম্মু-কাশ্মীৰৰ কাৰ্গিল জিলা আৰু নিয়ন্ত্ৰণ ৰেখাৰ (LoC)ৰ অন্যান্য ঠাইত সংঘটিত হোৱা এক সশস্ত্ৰ যুদ্ধ বা সংঘাত। ভাৰতত এই সংঘাতক ‘অপাৰেচন বিজয়’ বুলিও কোৱা হয়। সেয়া আছিল এই অঞ্চলত হোৱা ভাৰতীয় সামৰিক অভিযানৰ ক'ডনেম বা সাংকেতিক নাম। ভাৰতীয় বায়ুসেনাই ভাৰতীয় স্থলসেনাৰ সৈতে যৌথভাৱে অভিযান কৰি পাকিস্তানী সেনা আৰু অৰ্ধসামৰিক সৈন্যক “নিয়ন্ত্ৰণ ৰেখা (LoC)ৰ কাষৰ উকা ভাৰতীয় স্থানৰ পৰা বাহিৰ কৰি পঠিয়াই। এই যৌথ অভিযানক “অপাৰেচন সফেদ সাগৰ” (Operation Safed Sagar; ऑपरेशन सफेद सागर;) হিচাপে নিৰ্ধাৰণ কৰা হৈছিল।

কাশ্মীৰী উগ্ৰপন্থীৰ বেশত পাকিস্তানী সৈন্যই নিয়ন্ত্ৰণ ৰেখা পাৰ হৈ বিবাদমান কাশ্মীৰত থকা দুয়োখন দেশৰ মাজৰ সীমান্ত হিচাপে কাম কৰা কিছুমান গুৰুত্বপূৰ্ণ স্থানত অনুপ্ৰৱেশ কৰাৰ ফলত এই সংঘাতৰ সূচনা হৈছিল। প্ৰাৰম্ভিক পৰ্যায়ত পাকিস্তানে এই যুদ্ধ সম্পূৰ্ণৰূপে স্বতন্ত্ৰ কাশ্মীৰী বিদ্ৰোহীৰ লগত সংঘটিত হৈছিল বুলি কৈছিল যদিও যুদ্ধস্থলিত এৰি থৈ যোৱা নথি-পত্ৰ আৰু পিছলৈ পাকিস্তানৰ প্ৰধানমন্ত্ৰী আৰু সেনাধ্যক্ষৰ বক্তব্যই জেনেৰেল আশ্ৰফ ৰছিদৰ নেতৃত্বত পাকিস্তানী অৰ্ধসামৰিক বাহিনী জড়িত থকাৰ কথা প্ৰমাণিত হয়। পাছলৈ ভাৰতীয় বায়ুসেনাৰ সহযোগত ভাৰতীয় সেনাই নিয়ন্ত্ৰণ ৰেখাৰ ওচৰৰ অধিকাংশ ভাৰতীয় স্থান পুনৰ দখল কৰে; অৱশেষত আন্তঃৰাষ্ট্ৰীয় ৰাজনৈতিক বিৰোধিতাৰ সন্মুখীন হৈ পাকিস্তানী বাহিনীয়ে নিয়ন্ত্ৰণ ৰেখাৰ কাষৰ বাকী থকা সকলো ভাৰতীয় স্থানৰ পৰা আঁতৰি যাবলৈ বাধ্য হয়।

## অৱস্থান
১৯৪৭ চনত ভাৰত বিভাজন হোৱাৰ আগতে কাৰ্গিল লাডাখৰ এটা মৌজা আছিল। বিশ্বৰ উচ্চতম পৰ্বতৰ এই উপত্যকা এই অঞ্চলত বিভিন্ন ভাষা তথী ধৰ্মৰ জনগোষ্ঠী বাস কৰিছিল। ১৯৪৭-১৯৪৮ চনৰ ভাৰত-পাকিস্তান যুদ্ধৰ পৰিণাম স্বৰূপে লাডাখ জিলাক দুভাগ কৰি নিয়ন্ত্ৰণ ৰেখা সংস্থাপিত কৰা হয় আৰু স্কাৰডু মৌজা পাকিস্তানৰ (বৰ্তমান গিলগিট-বাল্টিস্তানৰ অংশ) অন্তৰ্গত হয়। ১৯৭১ চনৰ ভাৰত-পাকিস্তান যুদ্ধত পাকিস্তানৰ পৰাজয়ৰ পিছত দুয়োখন ৰাষ্ট্ৰই সেই সীমাৰ প্ৰতি সন্মান জনাই ভৱিষ্যতে কোনো সশস্ত্ৰ সংঘাতত লিপ্ত নহ’ব বুলি প্ৰতিশ্ৰুতি দি ছিমলা চুক্তিত স্বাক্ষৰ কৰে।

নিয়ন্ত্ৰণ ৰেখাৰ উত্তৰ দিশে শ্ৰীনগৰৰ পৰা ২০৫ কিলোমিটাৰ (১২৭ মাইল) দূৰত কাৰ্গিল চহৰখন অৱস্থিত। হিমালয়ৰ অন্যান্য অঞ্চলৰ দৰে কাৰ্গিলত মহাদেশীয় জলবায়ু বিদ্যমান। এই অঞ্চলত গ্ৰীষ্মকাল শীতল আৰু ৰাতি ঠাণ্ডা হয়, আনহাতে শীতকাল দীঘলীয়া আৰু ঠাণ্ডা আৰু উষ্ণতা প্ৰায়ে −৪৮ °C (−৫৪ °F) লৈ হ্ৰাস পায়।

কাৰ্গিলৰ মাজেৰে শ্ৰীনগৰৰ পৰা লেহ সংযোগী ভাৰতৰ ১ নং ৰাষ্ট্ৰীয় ঘাইপথ পাৰ হৈ গৈছে। শ্ৰীনগৰ আৰু লেহ সংযোগী এই একমাত্ৰ পথটোৰ পৰা অনুপ্ৰৱেশ আৰু যুদ্ধৰ সাক্ষী স্বৰূপ ১৬০ কিলোমিটাৰ (১০০ মাইল) দীঘল এই শিখৰ অঞ্চলটো দেখা পোৱা যায়। ঘাইপথৰ ওপৰৰ শিখৰবোৰত সাধাৰণতে প্ৰায় ৫,০০০ মিটাৰ (১৬,০০০ ফুট) উচ্চতাত, আৰু কিছুমান ৫,৪৮৫ মিটাৰ (১৭,৯৯৫ ফুট) উচ্চতাত ভাৰতৰ সামৰিক আউটপোষ্টসমূহ অৱস্থিত। জিলাৰ ৰাজধানী কাৰ্গিলৰ উপৰিও ফ্ৰণ্ট লাইনৰ ওচৰৰ কাৰ্গিলৰ দক্ষিণ-পশ্চিমে থকা মুছকোহ উপত্যকা আৰু দ্ৰাছ চহৰৰ জনবসতিপূৰ্ণ অঞ্চলসমূহৰ লগতে বাটালিক খণ্ড আৰু কাৰ্গিলৰ উত্তৰ-পূবৰ অন্যান্য অঞ্চলসমূহতো এই সংঘাত সংঘটিত হৈছিল।

## তথ্য সংগ্ৰহ

শ্ৰেণী:সামৰিক অভিযান
জুৰি দত্ত

**জুৰি দত্ত** একাধাৰে অনুবাদক, গল্পকাৰ, প্ৰবন্ধ লেখক, সম্পাদক আৰু সমালোচক। তেওঁ বৰ্তমানলৈকে আঠখন গ্ৰন্থ প্ৰকাশ কৰিছে।  তেওঁ তেজপুৰ বিশ্ববিদ্যালয়ৰ অসমীয়া বিভাগৰ মুৰব্বী তথা সহকাৰী অধ্যাপিকা৷ তেওঁ ২০২২ বৰ্ষত নাৰায়ণৰ *কচাৰেথিঃ আৰায়া নাৰী*- গ্ৰন্থৰ অনুবাদেৰে সাহিত্য অকাডেমিৰ অনুবাদ বঁটা লাভ কৰিছে৷

## জন্ম
তেওঁৰ জন্ম হৈছিল লখিমপুৰ জিলাৰ ঢকুৱাখনাৰ উজনি জালভাৰী গাঁৱত। তেওঁৰ পিতৃৰ নাম প্ৰয়াত লক্ষীনাথ দত্ত আৰু মাতৃৰ নাম প্ৰয়াত কুঞ্জলতা দত্ত৷

## শিক্ষা
তেওঁ পশ্চিম ঢকুৱাখনা উচ্চ মাধ্যমিক বিদ্যালয়ৰপৰা বিদ্যালয়ৰ শিক্ষা সমাপ্ত কৰে৷ তাৰপাছতে কটন কলেজৰ পৰা স্নাতক মহলাৰ শিক্ষা গ্ৰহণ কৰে৷ তেওঁ তেজপুৰ বিশ্ববিদ্যালয়ৰ পৰা ১৯৯৮ চনত ইংৰাজী বিষয়ত স্নাতকোত্তৰ ডিগ্ৰী লাভ কৰে৷ উল্লেখযোগ্য যে, তেওঁ অসমীয়া বিষয়ৰো স্নাতকোত্তৰ৷ তাৰ উপৰিও ২০০৭ চনত ৰাজীৱ গান্ধী বিশ্ববিদ্যালয়ৰ পৰা পি. এইচ. ডি. ডিগ্ৰীও লাভ কৰিছে৷

## কৰ্ম জীৱন
তেওঁ বৰ্তমান তেজপুৰ বিশ্ববিদ্যালয়ৰ অসমীয়া বিভাগৰ মুৰব্বী অধ্যাপিকা৷ তাৰ পূৰ্বে তেওঁ অধ্যাপিকা হিচাপে ৰাজীৱ গান্ধী বিশ্ববিদ্যালয়তো কাৰ্যনিৰ্বাহ কৰিছিল৷

## সাহিত্যিক জীৱন
### অনুবাদ
# *শিৰৰ বাবে এজোপা হালধীয়া সোণাৰু* (তেমচুলা আওৰ ইংৰাজী চুটিগল্প সংকলন *Laburnum for My Head*-ৰ অনুবাদ), পূৰ্বায়ণ প্ৰকাশন, ISBN: 978-81-19001-08-8, ২০২৩৷
# *কচাৰেথিঃ আৰায়া নাৰী* (নাৰায়ণৰ মালায়ালম উপন্যাস *Kocharethi: the araya woman*-ৰ অনুবাদ), কস্তুৰী প্ৰকাশন, ISBN: 978-93-5105-357-6, ২০১৮৷

### সম্পাদনা
# *নিৰ্বাচিত অসমীয়া কুইয়ৰ গল্প*, ষ্টুডেণ্ট হাউছ, ISBN: 978-93-94776-12-8, (জিন্তু গীতাৰ্থৰ সৈতে যুটীয়াভাবে), ২০২২৷

### প্ৰবন্ধ সংকলন
# *Ethnic Worlds in Select Indian Fictions*, SAGE Publication India: New Delhi, ISBN: 978-81-321-1846-6, 2014৷
# *Ethnicity in the Fiction of Lummer Dai and Yeshe Dorjee Thongchi: A New  Historicist Approach*, Adhyayan Publishers and Distributors: New Delhi, ISBN 978-81-8435-322-8, 2012৷
# সাহিত্য সমাজ আৰু সাহিত্যতত্ত্ব, পূৰ্বায়ণ প্ৰকাশন, ২০২২

### গল্প সংকলন
# *কিউবাৰ উপকূলত সপোন দেখা ছোৱালীজনী*, এঞ্জেলিকা ইমপ্ৰিণ্টছ্, ২০০৯
# *আনে*, পূৰ্বায়ণ প্ৰকাশন, ২০২৪

## বঁটা আৰু সন্মান
#সাহিত্য অকাডেমীৰ অনুবাদ বঁটা, ২০২২৷
#

## তথ্যসূত্ৰ


শ্ৰেণী:জীৱিত ব্যক্তি
শ্ৰেণী:সাহিত্য অকাডেমি অনুবাদ বঁটা বিজয়ী
ভৱেশ শইকীয়া

**ভৱেশ শইকীয়া** () অসমৰ এগৰাকী সাংবাদিক আৰু অসমত “আপকু’’ৰ প্ৰতিষ্ঠাপক সভাপতি আছিল৷ তেওঁ বিভিন্ন সামাজিক অনুষ্ঠান-প্ৰতিষ্ঠানৰ সৈতে জড়িত হোৱাৰ উপৰি সাহিত্যিক আৰু অভিনেতা হিচাপেও মানুহৰ মাজত পৰিচিত আছিল৷
## জন্ম আৰু পৰয়াল
১৯৩০ চনৰ ষোল্ল জানুৱাৰীত বোকাখাত চহৰৰ বিষ্ণুপুৰত ভৱেশ শইকীয়াৰ জন্ম হয়৷ তেওঁৰ পিতৃৰ নাম আছিল, খগেন্দ্ৰনাথ শইকীয়া আৰু মাকৰ নাম আছিল গুণৱতী শইকীয়া৷ ১৯৬৪ চনৰ ১২ মাৰ্চত তেওঁ বিয়া কৰায়, বোকাখাতৰ সমাজকৰ্মী চন্দ্ৰপ্ৰভাক৷ তেওঁলোকৰ চাৰিজন পুত্ৰ জন্ম
হয়৷
## শিক্ষা
বোকাখাতৰ নামদৈফাং প্ৰাথমিক বিদ্যালয়ত আনুষ্ঠানিক শিক্ষা আৰম্ভ কৰি ভৱেশ শইকীয়াই টেঙাখাত হাইস্কুলৰ পৰা মেট্ৰিক পৰীক্ষা পাছ কৰে আৰু যোৰহাট জে.বি. কলেজৰ পৰা আই.এ. পাছ কৰি শ্বিলঙলৈ পঢ়িবলৈ যায়৷ শ্বিলঙৰ ছেইণ্ট এণ্টনী কলেজৰ পৰা তেওঁ বি.এ. পাছ কৰে৷
## কৰ্মজীৱন
এণ্টনী কলেজত শিক্ষা গ্ৰহণ কৰি থকা সময়তে তেওঁ শ্বিলঙৰ “হেণ্ডলুম উইভিং অফিচ’ত কাৰ্যালয় সহকাৰী হিচাপে কৰ্মজীৱন আৰম্ভ কৰে৷ স্নাতক ডিগ্ৰী লোৱাৰ পিছত তেওঁ ঘৰলৈ উভতি আহে আৰু ৰজাবাৰী হাইস্কুলত সহকাৰী শিক্ষক হিচাপে যোগদান কৰে৷ পিছত, তাৰপৰা তেওঁ বোকাখাত উচ্চ মাধ্যমিক বিদ্যালয়ত যোগদান কৰে আৰু ১৯৯২ চনত সেই বিদ্যালয়ৰ পৰাই অৱসৰ গ্ৰহণ কৰে৷
## সাহিত্যকৰ্ম
স্কুলীয়া অৱস্থাৰ পৰাই সাহিত্য কৰ্মৰ সৈতে জড়িত থকা শইকীয়াই “ভ্ৰমৰ’’ নামৰ আলোচনীত প্ৰথম “কৃষক’’ নামেৰে এটি কবিতা লিখে৷ তাৰপিছত হাতেলিখা আলোচনী “উদয়’’, আৱাহন, ৰামধেনু, সাপ্তাহিক জনমভূমি, অসম বাণী আদি কাকত আলোচনীত কবিতাৰ উপৰি নানা বিষয়ৰ প্ৰবন্ধ প্ৰকাশ কৰিছিল৷ “বহু মিশ্ৰিত সুৰ’’ তেওঁৰ প্ৰথম প্ৰকাশিত পুথি৷ তদুপৰি তেওঁ প্ৰায় ত্ৰিশখনৰো অধিক গ্ৰন্থ আৰু স্মৃতিগ্ৰন্থ সম্পাদনা কৰি প্ৰকাশ কৰে৷

## সামাজিক কৰ্ম
ভৱেশ শইকীয়া বোকাখাত শাখা মইনা পাৰিজাতৰ এজন প্ৰতিষ্ঠাপক সদস্য আছিল৷ তেওঁ মইনা পাৰিজাতৰ সম্পাদকৰ দায়িত্ব পালন কৰাৰ উপৰি “আছাম প্ৰেছ কৰেছপণ্ডেণ্ট ইউনিয়ন’’ৰ প্ৰতিষ্ঠাপক সভাপতি আৰু স্থানীয় বহু সংগঠনৰ বিভিন্ন পদবীৰ দায়িত্ব লৈ সামাজিক কৰ্মত নিয়োজিত হৈ আছিল৷

## বঁটা সন্মান
তেওঁ সদৌ অসম মইনা পাৰিজাতৰ পৰা ২০২০ চনত “শিশুবন্ধু’’ উপাধি লাভ কৰাৰ উপৰি অসম চৰকাৰৰ সাহিত্যিক পেন্সনো লাভ কৰিছিল৷ মহেন্দ্ৰনাথ হাজৰিকা সোঁৱৰণী বঁটা, গোলাঘাট জিলা সাহিত্য সভাৰ শিক্ষা সাহিত্য বঁটা, সন্ধানী লেখিকা সমাৰোহ সমিতিৰ দ্বাৰা “জনতাৰ প্ৰহৰী’’ উপাধি আদি নানা অনুষ্ঠান-প্ৰতিষ্ঠানৰ পৰা নানা সন্মান-সম্বৰ্ধনা লাভ কৰিছিল৷

## মৃত্যু

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:সাংবাদিক
কমলাকান্ত দাস

**কমলাকান্ত দাস** () ভাৰতৰ স্বাধীনতা আন্দোলনৰ এগাৰকী সংগ্ৰামী আছিল৷ তেওঁ এগৰাকী সমাজ সেৱক, ৰাজনৈতিক সংগঠক আৰু মহাত্মা গান্ধীৰ অনুগামী লোক আছিল৷ ১৯২৮ চনতে ভাৰতীয় জাতীয় কংগ্ৰেছ দলত যোগ দি তেওঁ স্বাধীনতা সংগ্ৰামৰ সৈতে ওতঃপ্ৰোতভাবে জড়িত হৈ পৰিছিল আৰু ইয়াৰ বাবে তেওঁ কাৰাবৰণ কৰিবলগীয়া হৈছিল৷
## জন্ম, পৰিচয় আৰু শিক্ষা
কমলাকান্ত দাসৰ জন্ম হৈছিল, ১৯০৪ চনত বেছেৰীয়াৰ বগাই চুকত৷ দেউতাকৰ নাম আছিল নন্দিৰাম সুত আৰু মাকৰ নাম বন্দুলি দাস৷ তেওঁলোকৰ পৰিয়ালটো ১৯১০ চনত তেজপুৰৰ ওচৰৰ জহামাৰীলৈ উঠি যায় আৰু তাতে বসতি কৰিবলৈ লয়৷ জহামাৰীতে প্ৰাথমিক শিক্ষা আৰু মজলীয়া শিক্ষা শেষ কৰি তেওঁ তেজপুৰ উচ্চ ইংৰাজী বিদ্যালয়ৰ পৰা ১৯২৩ চনত এণ্ট্ৰেন্স পৰীক্ষা দি কলিকতা বিশ্ববিদ্যালয়ৰ পৰা প্ৰথম বিভাগত উত্তীৰ্ণ হয়৷ তেওঁৰ প্ৰতিভা দেখি বৃটিছ চৰকাৰে তেওঁক চৰকাৰী চাকৰি যাচিছিল যদিও তেওঁ সেয়া প্ৰত্যাখ্যান কৰিছিল৷

## সংগ্ৰামী জীৱন
১৯২৮ চনতে মহাত্মা গান্ধীৰ প্ৰতি অনুৰক্ত হৈ তেওঁ ভাৰতীয় জাতীয় কংগ্ৰেছ দলত যোগদান কৰি স্ৱাধীনতা আন্দোলনত জঁপিয়াই পৰে৷ বিয়াল্লিছৰ গণ-আন্দোলনত তেওঁ সংগ্ৰামী প্ৰশিক্ষণ শিবিৰ পৰিচালনাৰ দায়িত্ব পালন কৰি জহামাৰীৰ শিবিৰৰ প্ৰায় ৬০০জনমান প্ৰশিক্ষাৰ্থীক প্ৰশিক্ষণ দিছিল৷ ১৯৪২ চনৰ ১৫-১৬ ছেপ্তেম্বৰত বৰগাঁও নামঘৰত এখনি সভাত পুষ্পলতা দাস, ত্ৰিনয়ন বৰকাকতী আদি নেতা-নেত্ৰীৰ উপস্থিতিত ঢেকিয়াজুলি থানাত পতাকা উত্তোলনৰ প্ৰস্তুতি সম্পূৰ্ণ কৰিছিল৷ সভাই পতাকা উত্তোলনৰ সকলো কাম নিয়াৰিকৈ কৰিবলৈ তিনিজন মানুহৰ ওপৰত দায়িত্ব দিছিল৷ তেওঁলোক আছিল, কমলাকান্ত দাস, ফণীধৰ দাস আৰু বাপুৰাম গগৈ৷ পৰিকল্পনামতে, এই তিনিগৰাকী ব্যক্তিৰ পৰিচালনাত কেউফালৰ পৰা তেতিয়াৰ তেজপুৰ আদালতৰ বিশেষ বিচাৰপতি এছ,কে, দাসৰ মতে ২০০০ আৰু বেচৰকাৰী হিচাপমতে প্ৰায় ৫০০০ লোক থানাৰ সম্মুখত সমবেত হৈছিল৷ ঢেকিয়াজুলি থানাৰ তেতিয়াৰ দাৰোগা মহীধৰ বৰা আছিল কমলাকান্ত দাসৰ সহপাঠী৷ থানাত প্ৰৱেশ কৰাক লৈ দুয়োৰে মাজত তীব্ৰ বাক-বিতণ্ডা হয় আৰু মহধৰ বৰাই থানাত প্ৰৱেশ কৰিলেই গুলী চলাব বুলি সঁকিয়াই দিয়ে৷ সেই সঁকিয়নিত ভীতিগ্ৰস্ত নহৈ কমলাকান্তৰ নেতৃত্বত সমবেত জনতা থানা চৌহদত সোমাই পৰে৷ লগে লগে লাঠি-চালনা আৰু পিছত গুলীচালনা হয়৷ কমলাকান্ত দাস বয়নেটৰ আঘাতত গুৰুতৰভাবে আঘাতপ্ৰাপ্ত হৈ বাগৰি পৰাত ৰক্ষী বাহিনীয়ে তেওঁক সেই ঠাইৰ পৰা আঁতৰাই নিয়ে৷ তেজপুৰত বহা বিশেষ আদালতত "King Emperor Vrs Kamalakanta Das and Others’’ নামৰ মোকৰ্দমাত তেওঁ দোষী সাব্যস্ত হৈ ভাৰতীয় দণ্ডবিধিৰ ১৪১ নং ধাৰাত ডেৰ বছৰ আৰু ৩৫৩ ধাৰাত এবছৰ, মুঠ আঢ়ৈবছৰ সশ্ৰম কাৰাদণ্ড ভোগে৷

## কৰ্মজীৱন
স্বাধীনতা সংগ্ৰামী কমলাকান্ত দাসে তেজপুৰ লোকেল বোৰ্ডৰ দুবাৰো সদস্য নিৰ্বাচিত হৈছিল৷ কিন্তু ৰাজনৈতিক পাকচক্ৰত পৰি তেওঁ মিছামাৰী বিধান সভা সমষ্টিৰ পৰা আশা কৰাতো অসম বিধান সভালৈ কংগ্ৰেছৰ প্ৰাৰ্থী হিচাপে টিকট লাভ নকৰিলে৷ তেওঁক পঞ্চায়ত বিভাগৰ এটা সাধাৰণ চাকৰিত মকৰল কৰাত নিজ কৰ্মক্ষেত্ৰৰ পৰা দূৰৈলৈ গৈছিল৷

## ইতিহাসত দ্ব্যৰ্থতা
ভাৰতৰ স্বাধীনতা সংগ্ৰাম অসমৰ ইতিহাসত কমলাকান্ত দাস কিছু পৰিমাণে উপেক্ষিত হৈ ৰ’ল৷ যদিও সেই সময়ৰ তেজপুৰ আদালতৰ বিশেষ বিচাৰপতি এছ,কে, দাসে তেওঁৰ ৰিপ’ৰ্টৰ শিৰোনামাত “King Emperor Vrs. Kamalakanta Das and Others’’ বুলি তেওঁৰ বিবৃতি দিছিল, অসমৰ ইতিহাস অধ্যয়নকাৰীৰ দৃষ্টিত কমলাকান্ত দাসৰ ত্যাগক যেন সমুচিত মূল্য দিয়া নহ’ল৷ পুষ্পলতা দাসৰ দৰে জিলা পৰ্যায়ৰ নেত্ৰীয়ে তৃণমূল পৰ্যায়ৰ সাহসী কংগ্ৰেছ বীৰৰ বিষয়ে “কোনো এজন লোকে’’ বুলিহে তেওঁৰ লেখাত উল্লেখ কৰিছিল৷
### মৃত্যু
১৯৬৯ চনৰ ১৬ অক্টোবৰত কমলাকান্ত দাসৰ মৃত্যু হয়৷
## তথ্য সূত্ৰ

শ্ৰেণী:অসমৰ স্বাধীনতা সংগ্ৰামী
শ্ৰেণী:মৃত ব্যক্তি
কালপুৰুষ (চলচ্চিত্ৰ)

**কালপুৰুষ** (; ইংৰাজী নাম:Memories in the Mist) বুদ্ধদেৱ দাসগুপ্ত পৰিচালিত আৰু ৰচিত 
আৰু ২০০৫ চনত নিৰ্মিত বঙালী ভাষাৰ চলচ্চিত্ৰ। ছবিখনত মুখ্য চৰিত্ৰত অভিনয় কৰিছে মিথুন চক্ৰৱৰ্তী আৰু ৰাহুল বসুৱে।

টৰন্টো আন্তঃৰাষ্ট্ৰীয় চলচ্চিত্ৰ মহোৎসৱত ছবিখনৰ ১২০ মিনিটৰ সংস্কৰণটো প্ৰদৰ্শিত হৈছিল। যদিও ছবিখন ২০০৫ চনতে সম্পূৰ্ণ হয়, ভাৰতত মুক্তি পায় ২০০৮ চনতহে।২০০৬ চনত এই ছবিখনে শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা লাভ কৰে আৰু মিথুনে শ্ৰেষ্ঠ অভিনেতাৰ বঁটাৰ বাবে মনোনীত হয়।
## কাহিনীৰ সাৰাংশ
অজানাক জানিবৰ বাবে অশ্বিনীৰ অনন্ত হেঁপাহ। তেওঁ বিচাৰে খোলা আকাশত উৰিবলৈ। কিন্তু পত্নী পুতুল আৰু পুত্ৰ সুমন্তৰ প্ৰতি থকা প্ৰেমে তেওঁক বান্ধি ৰাখে। দ্বিতীয়বাৰৰ বাবে আভা তেওঁৰ জীৱনলৈ অহাৰ পিছত চৌপাশৰ দেৱাল ভেদি বাহিৰলৈ ওলাই যোৱাৰ তাড়না বাঢ়ি যায়। সম্পৰ্কৰ প্ৰতি থকা তেওঁৰ সততা আৰু তেওঁৰ নিজস্ব বিশ্বাসেও জীৱনৰ ক্ৰৰতাৰ পৰা তেওঁক বচাব নোৱাৰিলে। জীৱনৰ চূডা়ন্ত পাকঘূৰণিত তেওঁ নিজকে অকলশৰীয়া ৰূপত আৱিষ্কাৰ কৰে। 

এক অনৈতিক বুজাপৰাত সন্মতি নজনোৱা বাবে সুমন্তই তেওঁৰ কাৰ্যালয়ত পদোন্নতি নাপায়। বাহিৰা মানুহৰ দৃষ্টিত তেওঁ এজন অসফল ব্যক্তি ৰূপে পৰিগণিত হয়। তেওঁ কাৰোবাৰ আগত, কোনোবা এজনৰ আগত, বিশেষকৈ দেউতাকৰ আগত নিজৰ ভাৱনাখিনি ব্যক্ত কৰিব বিচাৰে। 
## অভিনয়শিল্পী

*মিথুন চক্ৰৱৰ্তী (পিতৃ)
*ৰাহুল বসু (পুত্ৰ)
*সমীৰা ৰেড্ডী (সুপ্ৰিয়া)
*সুদীপ্ত চক্ৰৱৰ্তী
*লাৱণী সৰকাৰ
*মীনাক্ষী গোস্বামী
*শৰমন মুখাৰ্জী (ৰাহুল বসুৰ সৰুকালৰ ভুমিকাত)

## বঁটা
*২০০৬-৫৩তম ৰাষ্ট্ৰীয় চলচ্চিত্ৰ বঁটা: শ্ৰেষ্ঠ পূৰ্ণদৈৰ্ঘ্য ছবিৰ স্বৰ্ণকমল।
## তথ্যউৎস

## বাহ্যিক সংযোগ
* 
* 

শ্ৰেণী:২০০৫ বৰ্ষৰ চলচ্চিত্ৰ
শ্ৰেণী:বঙালী চলচ্চিত্ৰ
শ্ৰেণী:শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
প্ৰাকৃতিক ৰবৰ

**প্ৰাকৃতিক ৰবৰ** () গছ আৰু লতা, বা লেটেক্সৰ ৰসৰ পৰা তৈয়াৰ কৰা হয়। প্ৰাকৃতিক ৰবৰ হৈছে জৈৱিক যৌগ আইচ'প্ৰিনৰ এক পলিমাৰ যাক ৰবৰ গছৰ বগা, ডাঠ, আঠাযুক্ত তৰল নিঃসৰণ হিচাপে নিষ্কাশন কৰা হয়। বেছিভাগ প্ৰাকৃতিক ৰবৰ হেভিয়া ব্ৰাজিলিয়ানচিছৰ (Hevea braziliensis) বংশৰ গছৰ পৰা প্ৰাপ্ত কৰা হয়। এই গছৰ পৰা ওলোৱা ৰস প্ৰটিন, লিপিড আৰু ফচফ’লিপিডৰ এক জটিল মিশ্ৰণ।
প্ৰাকৃতিক ৰবৰ তৈয়াৰ কৰোতে গছৰ আঠাযুক্ত তৰলৰ সৈতে আন জৈৱিক যৌগৰ কম পৰিমাণে মিহলি কৰাও হ'ব পাৰে। ইয়াত পানীও থাকে। মালয়েছিয়া আৰু ইণ্ডোনেছিয়া হৈছে প্ৰাকৃতিক ৰবৰৰ দুটা সৰ্ববৃহৎ উৎপাদক। ৰবৰ গছৰ বাকলি কাটি পাত্ৰত ৰবৰৰ নিষ্কাশন সংগ্ৰহ কৰা হয়। পিছত, এই নিষ্কাশনটো পৰিশোধিত কৰা হয় আৰু বাণিজ্যিক প্ৰক্ৰিয়াকৰণৰ বাবে ৰবৰ প্ৰস্তুত কৰা হয়। ৰবৰ বহুতো ক্ষেত্ৰত ব্যৱহাৰ কৰা হয় কিয়নো ই অত্যন্ত প্ৰসাৰিত, স্থিতিস্থাপক আৰু জলৰোধী।
## ইতিহাস
দক্ষিণ আৰু মধ্য আমেৰিকাৰ লোকসকলে প্ৰথমে উদ্ভিদৰ লেটেক্সৰ পৰা ৰবৰ উৎপাদন কৰিছিল। ৰবৰৰ প্ৰথম ব্যৱহাৰ মেছ’আমেৰিকাৰ থলুৱা সংস্কৃতিয়ে কৰিছিল। হেভিয়া গছৰ পৰা প্ৰাকৃতিক লেটেক্স ব্যৱহাৰৰ আদিম প্ৰত্নতাত্ত্বিক প্ৰমাণ অলমেক সংস্কৃতিৰ পৰা পোৱা যায়, য’ত প্ৰথমে মেছ’আমেৰিকান বলগেমৰ বাবে বল নিৰ্মাণৰ বাবে ৰবৰ ব্যৱহাৰ কৰা হৈছিল। পিছলৈ মায়া আৰু এজটেক সংস্কৃতিয়ে ৰবৰ ব্যৱহাৰ কৰিছিল। বল বনোৱাৰ উপৰিও এজটেকসকলে ৰবৰ ব্যৱহাৰ কৰিছিল অন্যান্য কামত, যেনে পাত্ৰ তৈয়াৰ কৰা আৰু বস্ত্ৰশিল্পক লেটেক্সৰ ৰসেৰে তিয়াই পানী নোসোমাব পৰা কৰি তোলা।
১৭৩৬ চনত চাৰ্লছ ডি লা কণ্ডামাইনে আছিল প্ৰথম ইউৰোপীয় বিজ্ঞানী, যিয়ে বনৰীয়া ৰবৰৰ সম্ভাৱ্য গুৰুত্বক স্বীকাৰ কৰিছিল।

১৯ শতিকাৰ বেছিভাগ সময় দক্ষিণ আমেৰিকা লেটেক্স ৰবৰখেতিৰ মূল উৎস হৈয়েই থাকিল। ব্যৱসায়িক স্বাৰ্থৰ দ্বাৰা ৰবৰৰ ব্যৱসায় বহু পৰিমাণে নিয়ন্ত্ৰিত আছিল যদিও কোনো আইনে বীজ বা উদ্ভিদ ৰপ্তানি কৰাত স্পষ্টভাৱে নিষেধাজ্ঞা আৰোপ কৰা নাছিল। ১৮৭৬ চনত হেনৰী উইকহামে ব্ৰাজিলৰ পৰা ৭০ হাজাৰ আমাজনৰ ৰবৰ গছৰ বীজ চোৰাংকৈ আনি ইংলেণ্ডৰ কিউ গাৰ্ডেনলৈ লৈ যায়। ইয়াৰে মাত্ৰ ২৪০০ টাহে অংকুৰণ হৈছিল। ইয়াৰ পিছত পুলিবোৰ ভাৰত, ব্ৰিটিছ চিলন (শ্ৰীলংকা), ডাচ ইষ্ট ইণ্ডিজ (ইণ্ডোনেছিয়া), ছিংগাপুৰ, ব্ৰিটিছ মালয়লৈ প্ৰেৰণ কৰা হৈছিল। মালয় (বৰ্তমান উপদ্বীপ মালয়েছিয়া) পিছলৈ ৰবৰৰ সৰ্বাধিক উৎপাদনকাৰী দেশ হিচাপে পৰিগণিত হয়।

ভাৰতত ব্যৱসায়িক ৰবৰখেতি ব্ৰিটিছসকলে আৰম্ভ কৰিছিল যদিও বাণিজ্যিক পৰিসৰত ৰবৰ খেতি কৰাৰ পৰীক্ষামূলক প্ৰচেষ্টা ১৮৭৩ চনৰ পৰাই কলিকতা উদ্ভিদ উদ্যানত আৰম্ভ হৈছিল। ১৯০২ চনত কেৰেলাৰ থাটেকাডুত প্ৰথম বাণিজ্যিক ৰবৰগছৰ খেতি স্থাপন কৰা হয়।পৰৱৰ্তী বছৰবোৰত এই খেতি কৰ্ণাটক, তামিলনাডু আৰু ভাৰতৰ আন্দামান আৰু নিকোবৰ দ্বীপপুঞ্জলৈ সম্প্ৰসাৰিত হয়। আজি ভাৰত বিশ্বৰ ৩য় বৃহত্তম উৎপাদনকাৰী আৰু ৪ৰ্থ বৃহত্তম ৰবৰৰ গ্ৰাহক।

ছিংগাপুৰ আৰু মালয়ত ৰবৰখেতিৰ বাণিজ্যিক উৎপাদনৰ যথেষ্ট প্ৰচাৰ কৰিছিল ছাৰ হেনৰী নিকোলাছ ৰিডলীয়ে, যিয়ে ১৮৮৮ চনৰ পৰা ১৯১১ চনলৈকে ছিংগাপুৰ উদ্ভিদ উদ্যানৰ প্ৰথম বৈজ্ঞানিক সঞ্চালক হিচাপে কাম কৰিছিল।তেওঁ বহু ৰোপণকাৰীক ৰবৰৰ বীজ বিতৰণ কৰিছিল আৰু লেটেক্সৰ বাবে গছ টেপ কৰাৰ প্ৰথম কৌশল উদ্ভাৱন কৰিছিল গছজোপাৰ গুৰুতৰ ক্ষতি নকৰাকৈ।  এই শস্যৰ প্ৰতি তেওঁৰ উগ্ৰ প্ৰচাৰৰ বাবে তেওঁক জনপ্ৰিয়ভাৱে "মেড ৰিডলি" ডাকনামেৰে স্মৰণ কৰা হয়।

## তথ্য সংগ্ৰহ

শ্ৰেণী:প্ৰাকৃতিক সম্পদ
শ্ৰেণী:জৈৱিক পদাৰ্থ
শ্ৰেণী:ৰবৰ
লোক কল্পদৃষ্টি

**লোক কল্পদৃষ্টি** নীলমণি ফুকন ৰচিত এখন গ্ৰন্থ৷ ১৯৮৭ চনত অসম প্ৰকাশন পৰিষদে গ্ৰন্থখনৰ প্ৰথম সংস্কৰণ প্ৰকাশ কৰিছে৷ গ্ৰন্থখনত অসমীয়া লোক কলাসম্পদৰ ঐতিহ্য, চৰ্চা আৰু আধুনিক চিত্ৰকলাৰ সন্দৰ্ভত আলোচনা কৰা হৈছে৷ তেখেতে এই গ্ৰন্থখনত অসমৰ বিভিন্ন প্ৰান্তত সিচৰতি হৈ থকা লোক সম্পদ সমূহৰ সংগ্ৰহ কৰি তাৰ অধ্যয়ন আৰু সংৰক্ষণ কৰিছে৷

## লেখকৰ পৰিচয়
নীলমণি ফুকন অসমীয়া ভাষাৰ এজন কবি, সাহিত্যিক, কলা-সমালোচক আৰু অধ্যাপক। তেওঁ অসমীয়া কবিতাত প্ৰতীকবাদ আৰু চিত্ৰকল্পবাদৰ সুদূৰপ্ৰসাৰী প্ৰভাৱ পেলায়। নীলমণি ফুকনৰ উল্লেখযোগ্য কৰ্ম হ’ল ‘সূৰ্য হেনো নামি আহে এই নদীয়েদি’, ‘কবিতা’ আৰু ‘গোলাপী জামুৰ লগ্ন’ আদি। 

‘কবিতা’ শীৰ্ষক স্ব-নিৰ্বাচিত কাব্যগ্ৰন্থৰ কাৰণে তেওঁক ১৯৮১ চনত সাহিত্য অকাডেমি বঁটা প্ৰদান কৰা হয়। ১৯৯০ চনত ভাৰত চৰকাৰে পদ্মশ্ৰী সন্মানেৰে সন্মানিত কৰে। ইয়াৰোপৰি ১৯৯১ চনত ছগনলাল জৈন বঁটা, ১৯৯৭ চনত অসম উপত্যকা সাহিত্য বঁটা আৰু ২০০২ চনত  সাহিত্য অকাডেমিৰ ফালৰ পৰা শ্ৰেষ্ঠ সাহিত্যিক সন্মান সাহিত্য অকাডেমিৰ ফেল’ প্ৰদান কৰা হয়। কবি ফুুুুকনক ২০১৯ বৰ্ষৰ ১৯ আগষ্ট তাৰিখে ডিব্ৰুগড় বিশ্ববিদ্যালয়ে সন্মানীয় ‘ডি লীট’ উপাধি প্ৰদান কৰে। নতুন দিল্লীস্থিত ভাৰতীয় জ্ঞানপীঠে ২০২১ চনত, নীলমণি ফুকনক সাহিত্যক্ষেত্ৰলৈ আগবঢ়োৱা তেওঁৰ অসামান্য অৱদানৰ বাবে ২০২০ বৰ্ষৰ জ্ঞানপীঠ বঁটা প্ৰদান কৰে। এই বঁটা লাভ কৰা তেওঁ তৃতীয় গৰাকী অসমীয়া সাহিত্যিক।

## বিৱৰণ
লোক কল্পদৃষ্টি গ্ৰন্থখনত অসমৰ বিভন্ন অঞ্চলৰ লোক সম্পদসমূহৰ বিৱৰণ, বৈশিষ্ট্য আৰু তাৰ ইতিহাস সম্পৰ্কে উল্লখে আছে৷ গ্ৰন্থখনৰ শেষৰফালে লোক সম্পদসমূহৰ আলোকচিত্ৰ সন্নিৱিষ্ট কৰা হৈছে৷ মানৱ জীৱনত শিল্পকলাৰ গুৰুত্ব, ইয়াৰ ব্যৱহাৰিক আৰু প্ৰায়োগিক দিশ, গুৰুত্ব, লোক সা-সঁজুলি নিৰ্মাণৰ ধৰণ-কৰণ, গ্ৰাম্য অনাখৰী লোকৰ সৃষ্টিশীল প্ৰতিভাৰ প্ৰসংগ গ্ৰন্থখনত আলোচনা কৰা হৈছে৷ বিভিন্ন জাতি-জনগোষ্ঠী অঞ্চল ভেদে লোক শিল্পৰ বৈচিত্ৰ্য আৰু পৃথকতাৰ লগতে বিশ্বৰ বিভিন্ন প্ৰান্তৰৰ লোক শিল্পকলাৰ সৈতে অসমৰ শিল্পকলাৰ সাদৃশ্য-পাৰ্থক্য আদিৰ সন্দৰ্ভতো গ্ৰন্থখনত আলোচনা কৰা হৈছে৷

## তথ্য সংগ্ৰহ

শ্ৰেণী:অসমীয়া গ্ৰন্থ
অসমীয়া আধুনিক গান জন্মক্ৰন্দনৰ পৰা জাতীয় স্পন্দনলৈ (গ্ৰন্থ)

**অসমীয়া আধুনিক গান জন্মক্ৰন্দনৰ পৰা জাতীয় স্পন্দনলৈ** গ্ৰন্থখনৰ লিখক লোকনাথ গোস্বামী৷ সাৰস্বত প্ৰকাশনে প্ৰকাশ কৰা গ্ৰন্থখনৰ প্ৰথম প্ৰকাশ হৈছে ২০১৩ চনৰ ডিচেম্বৰ মাহত৷ গ্ৰন্থখনত অসমীয়া সংগীতৰ উৎপত্তি আৰু ক্ৰমবিকাশৰ বৰ্ণনা আৰু বিচাৰ-বিশ্লেষণ আছে৷ গ্ৰন্থখনত আধুনিক অসমীয়া গানৰ ইতিহাস, ইয়াৰ ঐতিহাসিক, সামাজিক, সাংস্কৃতিক পটভূমিৰ সন্দৰ্ভত বিস্তাৰিত আলোচনা কৰা হৈছে৷

## লেখকৰ পৰিচয়
**লোকনাথ গোস্বামী** হৈছে অসমৰ এগৰাকী প্ৰসিদ্ধ লেখক, গীতিকাৰ, সুৰকাৰ, কণ্ঠশিল্পী, সংগীত ব্যৱস্থাপক আৰু সমাজকৰ্মী। *মঘাই বোলে ঢোলৰ মাত*, *আমোলমোল শেৱালিৰ গোন্ধ* আদিৰ নিচিনা চিৰসেউজ গীতসমূহৰ জৰিয়তে তেখেতে অসমত ব্যাপকভাৱে জনপ্ৰিয়তা লাভ কৰিবলৈ সক্ষম হৈছিল। তেখেতৰ পিতৃৰ নাম চন্দ্ৰকান্ত গোস্বামী আৰু মাতৃৰ নাম পদ্মা দেৱী৷ 

## গ্ৰন্থ বিৱৰণ
পাঁচটা অধ্যায়ত বিভক্ত গ্ৰন্থখনৰ মুঠ পৃষ্ঠা সংখ্যা ৪৯৪৷ ইয়াৰে প্ৰথম অধ্যায়ত আধুনিক অসমীয়া গানৰ প্ৰামাণ্য ইতিহাস, আধুনিক গানৰ পটভূমি, নাটকৰ গীত, ভ্ৰাম্যমাণৰ গীত, গ্ৰামোফ’ন, ৰেডিঅ’, বোলছবি, আকাশবাণী আদিৰ গীতৰ সামগ্ৰিক পৰিচয় সম্পৰ্কে আলোচনা কৰা হৈছে৷ দ্বিতীয় অধ্যায়ত জ্যোতিপ্ৰসাদ আগৰৱালাৰ পৰা জুবিন গাৰ্গলৈ অসমীয়া গীতৰ ধাৰাবাহিকতা, আধুনিক গানৰ বিচাৰ, আধুনিক গীতত বিহুৰ সমাহাৰ, আধুনিক গানত ৰুচিৰ সংকট, ফিউজন মিউজিকৰ পয়োভৰ, আধুনিক গানৰ বিতৰ্ক আদিৰ সম্পৰ্কে আলোচনা কৰা হৈছে৷ তৃতীয় অধ্যায়ত আধুনিক অসমীয়া গানৰ কেইগৰাকীমান বৰেণ্য ব্যক্তিৰ পৰিচয় আৰু তেওঁলোকৰ সংক্ষীপ্ত জীৱনপঞ্জী সম্পৰ্কে আলোকপাত কৰা হৈছে৷ চতুৰ্থ অধ্যায়ত  নিৰ্বাচিত গীতৰ প্ৰথম শাৰী আৰু গীতিকাৰ, সুৰকাৰ, কণ্ঠশিল্পীৰ পৰিচয়ৰ লগতে জাতীয় সংগীত, অসম সাহিত্য সভাৰ গীত, বিহু পতাকাৰ উত্তোলনীৰ গীত, এশটা নিৰ্বাচিত গীতৰ সম্পৰ্কে আলোচনা কৰা হৈছে৷ পঞ্চম অধ্যায়ত অসমীয়া বোলছবিৰ সংগীত পৰিচালকৰ তালিকা, গ্ৰামোফ’ন ৰেকৰ্ডৰ শিল্পীৰ তালিকা, অসমীয়া গীত গোৱা অনা অসমীয়াসকলৰ তালিকা, গীতি-সংকলনৰ তালিকা, বৰ্ণানুক্ৰমিক শিল্পীৰ তালিকা আদি সংযোজন কৰা হৈছে৷

## তথ্য সংগ্ৰহ

শ্ৰেণী:অসমীয়া গ্ৰন্থ
মুহিবুৰ ৰহমান

**মুহিবুৰ ৰহমান** () অসমৰ লখিমপুৰ জিলাৰ এগৰাকী জিকিৰ গায়ক।
thumb|180x180px|'''মুহিবুৰ ৰহমান''' 
জিকিৰ গায়ক হিচাপে তেওঁ সমগ্ৰ অসমতে পৰিচিত৷ শিল্পীগৰাকীয়ে লখিমপুৰ জিলাৰ এঙাৰখোৱাৰ সমীপৱৰ্তী বিলতীয়া গাঁৱত জন্মলাভ কৰিছিল৷ তেওঁৰ জিকিৰৰ সুৰত ভদীয়া নামৰ সুৰ শুনিবলৈ পোৱা যায় বাবে অঞ্চলটোত তেওঁ ভদীয়া কাই বা ভদীয়া নানা নামেৰে পৰিচিত৷
জিকিৰ আৰু জাৰীৰ লগতে ভদীয়া কাইয়ে দিহানাম, টোকাৰী গীত, শলিতা লগোৱা নাম, ভকতীয়া বিহু নাম আদিৰ দৰে অন্যান্য লোকগীতৰ প্ৰচাৰৰ ক্ষেত্ৰতো যথেষ্ট অৱদান আগবঢ়াইছে। অনুষ্ঠানিক শিক্ষা নাই যদিও তেওঁ এশৰো অধিক জিকিৰ আৰু জাৰী সাৱলীলভাৱে গাব পাৰে।

২০১২ চনত সদৌ অসম ছাত্ৰ সন্থাই ৯৫ বছৰীয়া ৰহমানক প্ৰতিমা বৰুৱা পাণ্ডে স্মাৰক বঁটা প্ৰদান কৰে।

## তথ্যসূত্ৰ

শ্ৰেণী:অসমৰ ব্যক্তি
জ্যোতি য়াৰাজী

**জ্যোতি য়াৰাজী** (; জন্ম: ২৮ আগষ্ট ১৯৯৯) এগৰাকী ভাৰতীয় ট্ৰেক এণ্ড ফিল্ড এথলীট। তেওঁ এইক্ষেত্ৰত ১০০ মিটাৰ হাৰ্ডলছক প্ৰতিনিধিত্ব কৰে। তেওঁ ২০২২ চনৰ ১০ মে'ত অনুৰাধা বিশ্বলে ১৩.২৩ ছেকেণ্ড দৌৰি ৰচনা কৰা দীৰ্ঘদিনীয়া অভিলেখ ভংগ কৰি ১০০ মিটাৰ হাৰ্ডলছৰ ভাৰতীয় খেলুৱৈৰ ৰাষ্ট্ৰীয় অভিলেখ গঢ়িছে। ইয়াৰপিছতো তেওঁ একাধিকবাৰ এই অভিলেখ ভংগ কৰিছে।

২০২২ চনৰ কমনৱেলথ গেমছত ১০০ মিটাৰ হাৰ্ডলছত ভাৰতক প্ৰতিনিধিত্ব কৰাৰ লগতে চূড়ান্তখেলখনত ৫ম স্থান লাভ কৰা ভাৰতীয় মহিলাৰ ৪×১০০ মিটাৰ ৰিলে দলৰো অংশ আছিল। 

ভাৰতৰ ৰাষ্ট্ৰীয় ক্ৰীড়াৰ ২০২২ সংস্কৰণত তেওঁ ১০০ মিটাৰ দৌৰ আৰু ১০০ মিটাৰ হাৰ্ডলছ দুয়োটাতে সোণৰ পদক লাভ কৰিবলৈ সক্ষম হৈছিল।

২০২২ চনৰ ১৭ অক্টোবৰত তেওঁ ১৩ ছেকেণ্ডতকৈয়ো কম সময়ত খেল সমাপ্ত কৰা প্ৰথমগৰাকী ভাৰতীয় মহিলা হাৰ্ডলাৰ হিচাপে পৰিগণিত হয়। ইয়াৰ লগেলগে তেওঁ বছৰটোৰ ১০০ মিটাৰ মহিলা হাৰ্ডলছত দ্বিতীয় শ্ৰেষ্ঠ এছিয়ান আৰু এতিয়ালৈকে ১১ নং শ্ৰেষ্ঠ এছিয়ান হিচাপে পৰিগণিত হয়।

২০২২ চনৰ ইণ্ডিয়ান অ'পেন নেচনেলত তেওঁক শ্ৰেষ্ঠ মহিলা খেলুৱৈ হিচাপে বিবেচিত কৰা হয়।

২০২৩ চনৰ আৰম্ভণিতে ২০২৩ চনত আস্তানাত অনুষ্ঠিত এছিয়ান ইনড’ৰ এথলেটিকছ চেম্পিয়নশ্বিপত ৰূপৰ পদক জয় কৰাৰ উপৰিও তেওঁ পাঁ‌চবাৰকৈ আন্তঃ ৬০ মিটাৰ হাৰ্ডলছৰ ৰাষ্ট্ৰীয় অভিলেখ ভংগ কৰিছিল।

বেংককত অনুষ্ঠিত হৈ যোৱা ২০২৩ চনৰ এছিয়ান এথলেটিকছ চেম্পিয়নশ্বিপত ১৩.০৮ ছেকেণ্ডত সম্পন্ন কৰা হাৰ্ডল হৈছে তেওঁৰ বৰ্তমানলৈকে সৰ্বোত্তম প্ৰদৰ্শন। এই প্ৰতিযোগিতাখনত তেওঁ স্বৰ্ণ পদক লাভ কৰিছিল। ইয়াৰোপৰি মহিলাৰ ২০০ মিটাৰ দৌৰত ২৩.১৩ ছেকেণ্ডৰ নতুন ব্যক্তিগত শ্ৰেষ্ঠত্বৰে তেওঁ ৰূপৰ পদক লাভ কৰে। 

## তথ্যসূত্ৰ

শ্ৰেণী:ভাৰতৰ এথলীট
শ্ৰেণী:জীৱিত ব্যক্তি
শ্ৰেণী:ভাৰতীয় মহিলা হাৰ্ডলাৰ
শ্ৰেণী:অন্ধ্ৰপ্ৰদেশৰ ব্যক্তি
শ্ৰেণী:অৰ্জুন বঁটা বিজয়ী
শ্ৰেণী:মহিলা খেলুৱৈ
খাৰী বাৱলী

**খাৰী বাৱলী** () ভাৰতৰ দিল্লীৰ পাইকাৰী গেলামালৰ দোকান আৰু এছিয়াৰ সৰ্ববৃহৎ পাইকাৰী মছলাৰ বজাৰৰ বাবে পৰিচিত য'ত বিভিন্ন ধৰণৰ মছলা, বাদাম, বনৌষধি আৰু খাদ্য সামগ্ৰী যেনে চাউল, চাহ আদি বিক্ৰী কৰা হয়। ১৭ শতিকাৰ পৰা চলি থকা এই বজাৰখন ঐতিহাসিক দিল্লী লালকিল্লাৰ ওচৰত, চান্দনী চ’কৰ পশ্চিম মূৰত ফাতেহপুৰী মছজিদৰ কাষতে থকা খাৰী বাৱলী পথত অৱস্থিত। পুৰণি দিল্লীৰ এই ঐতিহ্যবাহী বজাৰখন বছৰ বছৰ ধৰি পৰ্যটকৰ আকৰ্ষণৰ কেন্দ্ৰবিন্দু হৈ আহিছে।

## ইতিহাস

শ্বেৰ শ্বাহ ছুৰীৰ পুত্ৰ ইছলাম শ্বাহ (ছালিম শ্বাহ)ৰ ৰাজত্বকালত খাৰী বাৱলী ষ্টেপ-ৱেলৰ ভেটি স্থাপন কৰিছিল খোৱাজা আব্দুল্লাহ লাজাৰ কুৰেশ্বীয়ে। এই ভৱনটোৰ কাম ১৫৫১ চনত সম্পূৰ্ণ হয়। বৰ্তমান পুৰণি বাৱলিৰ একোৱেই অৱশেষ পাবলৈ নাই, আছাৰ উছ ছানাদীদ (ছাৰ চৈয়দ আহমদ খান) আৰু মিফতা আল তাৱাৰিখৰ দৰে গ্ৰন্থত কেৱল শিলালিপিৰ সংগ্ৰহ কিছুমানহে সংৰক্ষিত হৈ আছে। 

১৬৫০ চনত মোগল সম্ৰাট শ্বাহজাহানৰ এগৰাকী পত্নী ফতেহপুৰী বেগমে নিৰ্মাণ কৰা ফতেহপুৰী মছজিদৰ চাৰিওফালে বজাৰখনে উত্থান লাভ কৰিছিল। শ্বাহজাহানৰ ৰাজত্বকালত এই স্থান জীৱ-জন্তুৰ বাবে আৰু গা ধোৱাৰ বাবে ব্যৱহাৰ কৰা লৱণযুক্ত পানীৰ ষ্টেপৱেলৰ পৰাই খাৰী বাৱলী (বাৱলিৰ পৰা, অৰ্থাৎ ষ্টেপ ৱেলৰ পৰা, আৰু খাৰী বা খাৰা, অৰ্থাৎ নিমখীয়া) নামেৰে জনাজাত হয়। ইয়াৰ পশ্চিম মূৰত এটা দুৰ্গযুক্ত দুৱাৰ নিৰ্মাণ কৰা হৈছিল যাক জনপ্ৰিয়ভাৱে লাহোৰী গেট বুলি জনা যায়, দুৰ্গম চহৰ দিল্লী বা শ্বাহজাহানাবাদৰ ১৪খন দুৱাৰৰ ভিতৰত এইখন অন্যতম। ইয়াৰ মাজেৰে এটা পথ লাহোৰ চহৰলৈকে গৈছিল বাবেই এই দুৱাৰৰ নাম দুৰ্গ দুৱাৰ হৈ পৰে। এই দুৱাৰ বৰ্তমান পাকিস্তানৰ অন্তৰ্ভুক্ত। অৱশ্যে এই কুঁৱাটো বা গেটৱেৰ কোনো লেখ-জোখ নাই, যিবোৰ এতিয়া বজাৰৰ মূল পথৰ তলত পুতি থোৱা অৱস্থাত আছে বুলি জনা যায়।

১৯৩৬ চনত পঞ্জাৱ চৰকাৰৰ এগৰাকী মন্ত্ৰী চৌধুৰী ছোতু ৰামে এক আইন প্ৰণয়ন কৰি গাঁৱৰ মানুহৰ সকলো ঋণ বাতিল কৰে। এইদৰে অসংখ্য আগৰৱালা ব্যৱসায়ীয়ে ব্যৱসায় হেৰুৱাই দিল্লীলৈ প্ৰব্ৰজন কৰি কমলা নগৰ, শক্তি নগৰ আৰু মডেল বস্তিৰ দৰে স্থানত বসতি স্থাপন কৰিবলৈ লয় আৰু বেপাৰৰ বাবে পুৰণি দিল্লীৰ, বিশেষকৈ চান্দনী চক, খাৰী বাৱলী, দৰীবা কালান, নয়ি চৰক, নয়া বজাৰ, সদৰ বজাৰ আৰু চাৱৰী বজাৰৰ দৰে স্থানত থিতাপি লয়। 

ইয়াৰ বহু দোকান এতিয়াও ক্ৰমিক নম্বৰৰ দ্বাৰা জনা যায়, যেনে "১৩ নম্বৰ চাৱল ৱালে" বা "২১ নম্বৰ কি দুকান" আদি। ১৭ আৰু ১৮ শতাব্দীৰ এই প্ৰতিষ্ঠানসমূহৰ প্ৰতিষ্ঠাপকসকলৰ নৱম বা দশম প্ৰজন্মই বৰ্তমান এই দোকানসমূহ চলাই আছে।

## অৱলোকন
খাৰী বাৱলীৰ দক্ষিণ দিশত থকা "গাড়োদিয়া মাৰ্কেট" ১৯২০ চনত ধনী ব্যৱসায়ীসকলৰ দ্বাৰা প্ৰতিস্থিত। ইয়াত অসংখ্য মছলাৰ দোকান আছে। এই বজাৰ এছিয়াৰ ভিতৰতে আটাইতকৈ ডাঙৰ পাইকাৰী মছলাৰ বজাৰ। বৰ্তমাম খাৰী বাৱলী কেৱল এছিয়াৰ সৰ্ববৃহৎ মছলাৰ বজাৰেই নহয়, ই এক গুৰুত্বপূৰ্ণ আৰু ব্যস্ত বাণিজ্যিক কেন্দ্ৰ হিচাপেও প্ৰতিস্থিত। জম্মু-কাশ্মীৰ, ৰাজস্থানকে আদিকৰি মধ্যপ্ৰদেশ তথা উত্তৰ ভাৰতৰ বিশাল মছলা, শুকান ফল আৰু অন্যান্য সহজে নষ্ট হ'ব নোৱাৰা নিম্নতম বজাৰমূল্যৰ সামগ্ৰীৰ এখন বজাৰ হিচাপে এই বজাৰখন প্ৰতিস্থিত হৈছে।

খাৰী বাৱলী বজাৰৰ আনটো মূৰ জিবি ৰোড হৈছে ৰেড লাইট অঞ্চল আৰু অভিযান্ত্ৰিক সামগ্ৰীৰ পাইকাৰী বজাৰ লগতে সদৰ বজাৰ হৈছে ব্ৰেণ্ড নোহোৱা সামগ্ৰীৰ পাইকাৰী বজাৰ। 

কাটাৰা তাম্বাকুত প্ৰকৃত বনৌষধিৰ পাইকাৰী বজাৰ আছে য’ত একাংশ আমদানিকাৰক আৰু ৰপ্তানিকাৰকে বনৌষধিৰ পাইকাৰী ব্যৱসায় কৰে। 
## তথ্যসূত্ৰ

শ্ৰেণী:বজাৰ
চহৰ ঔৰ স্বপ্না

**চহৰ ঔৰ স্বপ্না** () ১৯৬৩ চনত মুক্তি পোৱা খাজা আহমদ আব্বাছ পৰিচালিত এখন হিন্দী চলচ্চিত্ৰ। ছবিখনত দ্ৰুত উন্নয়নশীল মহানগৰ এখনত নিজৰ ঘৰ বিচাৰি বৃথা চেষ্টা চলোৱা এহাল যুৱ দম্পতীৰ কাহিনী চিত্ৰিত হৈছে, যিসকল এক উন্নত জীৱনৰ সন্ধানত মহানগৰীত ভীৰ কৰিছিল।  ছবিখনে ১৯৬৩ চনৰ শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা লাভ কৰাৰ লগতে শ্ৰেষ্ঠ ছবিৰ ফিল্মফেয়াৰ বঁটাৰ বাবেও মনোনীত হয়।
## কাহিনীৰ সাৰাংশ
এখন সৰু নগৰৰ বাসিন্দা ভোলা এখন বিশাল আৰু বৈপৰীত্বৰ মহানগৰ বোম্বেলৈ আহি হেৰাই যায়। তেনে সময়তে তেওঁ পদপথৰ বাসিন্দা কেইজনমান সহৃদয় লোকক লগ পায়- এজন সংগীতজ্ঞ, এখন কবি, এজন অভিনেতা আৰু এজন মল্লযুঁজাৰু। লগতে তেওঁ লগ পায় জগ্গা গুণ্ডাক, যাৰ সৈতে তেওঁৰ এখুণ্ডা লাগিছিলও। 

কেইদিনমান পিছত তেওঁ এজনী দুৰ্ভগীয়া ছোৱালী ৰাধাৰ প্ৰতি আকৰ্ষিত হয়। বৰষুণৰ পৰা বাচিবলৈ এদাল ড্ৰেইন পাইপত আশ্ৰয় লওঁতে ৰাধাক তেওঁ প্ৰথম লগ পায়। দুয়োৰ বিবাহ হয়। কেইদিনমান দিনবোৰ ঠিকেঠাকে যায় আৰু দম্পতিহাল পুৰণি বন্ধুৰ সৈতে অবৈধভাবে দখল কৰা অঞ্চল এটাত বাস কৰিবলৈ লয়। গৰ্ভৱতী ৰাধাৰ প্ৰসৱৰ সময় ওচৰ চাপি আহোঁত ধনীলোকৰ বাবে অট্টালিকা নিৰ্মাণ কৰিবলৈ ভোলাহঁত বাসকৰা অঞ্চলটোত উচ্ছেদ চলায়। সিহঁত পুনৰ গৃহহাৰা হয়। নৱজাতকক লৈ সিহঁত পুনৰ আশ্ৰয়ৰ আশাত সেই ড্ৰেইন পাইপডালৰ ওচৰলৈ আহে, য’ত ভোলা আৰু ৰাধাৰ প্ৰথম দেখাদেখি হৈছিল। কিন্তু গৈ দেখে যে সেই ড্ৰেইন পাইপডাল আগৰ ঠাইত আৰু নাই।

## অভিনয়শিল্পী

*দিলীপ ৰাজ 
*সুৰেখা পুৰকাৰ
*মনমোহন কৃষ্ণ
*আনোৱাৰ হুছেইন
*ডেভিদ
*নানা পালশীকৰ
*অসিত সেন 
*জগদীশ কমল
*ৰচিদ খান
*কমলকৰ ৰেলে

## বঁটা
* ১৯৬৩- ১১তম ৰাষ্ট্ৰীয় চলচ্চিত্ৰ বঁটা: শ্ৰেষ্ঠ পূৰ্ণদৈৰ্ঘ্য ছবি
* ১৯৬৪: পৰিচালনা শিতানত একাডেমী অফ আৰ্ট বঁটা
* ১৯৬৪- ১২তম ফিল্মফেয়াৰ বঁটা: নানা পলশীকৰলৈ শ্ৰেষ্ঠ সহযোগী অভিনেতাৰ বঁটা
## তথ্যউৎস

## বাহ্যিক সংযোগ
* 
* Shehar Aur Sapna Trivia

শ্ৰেণী:১৯৬৩ বৰ্ষৰ চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
মানি প্লাণ্ট

**মানি প্লাণ্ট** বা **এপিপ্ৰেমনাম অৰেয়াম** () হৈছে অৰেয়াম পৰিয়ালৰ অন্তৰ্গত আৰাচিয়া প্ৰজাতিৰ এক উদ্ভিদ। ই ফৰাচী পলিনেছিয়াৰ ছ'চাইটি দ্বীপপুঞ্জৰ ম'ৰিয়াৰ স্থানীয় উদ্ভিদ। এই প্ৰজাতিটো নাতিশীতোষ্ণ অঞ্চলত জনপ্ৰিয় গৃহ সজ্জাৰ বাবে ব্যৱহৃত উদ্ভিদ যদিও উত্তৰ দক্ষিণ আফ্ৰিকা, অষ্ট্ৰেলিয়া, দক্ষিণ-পূব এছিয়া, দক্ষিণ এছিয়া, প্ৰশান্ত মহাসাগৰীয় দ্বীপপুঞ্জ আৰু ৱেষ্ট ইণ্ডিজকে ধৰি বিশ্বৰ গ্ৰীষ্মমণ্ডলীয় আৰু উপগ্ৰীষ্মমণ্ডলীয় অৰণ্যতো উপলব্ধ হৈ পৰিছে। কিছুমান ক্ষেত্ৰত এই উদ্ভিদে পৰিৱেশগত ক্ষতিসাধন কৰে।

এই উদ্ভিদক ডেভিলছ ভিন বা ডেভিলছ আইভি বুলিও কোৱা হয় কাৰণ ইয়াক হত্যা কৰাটো প্ৰায় অসম্ভৱ আৰু আন্ধাৰত ৰাখিলেও ই সেউজীয়া হৈ থাকে। উদ্ভিদ বিক্ৰী কেন্দ্ৰত কেতিয়াবা ভুলকৈ এই উদ্ভিদবিধ ফিল’ডেণ্ড্ৰন, প’থ’ছ বা চিণ্ডাপছাছ বুলি লেবেল লগোৱা থাকে। ভাৰতীয় উপমহাদেশৰ বহু ঠাইত ইয়াক মানি প্লাণ্ট হিচাপেই জনা যায়। কৃত্ৰিম হৰম’ন পৰিপূৰক অবিহনে ইয়াৰ ফুল খুব কমেইহে হয়; ১৯৬৪ চনত এই উদ্ভিদৰ খেতিৰ সময়ত শেষবাৰৰ বাবে স্বতঃস্ফূৰ্ত ফুল ফুলাৰ এক ৰিপৰ্ট পোৱা গৈছিল।

এই উদ্ভিদবিধে ৰয়েল হৰ্টিকালচাৰেল ছ'চাইটিৰ গাৰ্ডেন মেৰিটৰ বঁটা লাভ কৰিছে।

## তথ্যসূত্ৰ

শ্ৰেণী:উদ্ভিদজগত
অসমীয়া ভাষাৰ মৌলিক বিচাৰ

**অসমীয়া ভাষাৰ মৌলিক বিচাৰ আৰু সাহিত্যৰ চিনাকি** হৈছে দেবানন্দ ভৰালিৰ দ্বাৰা ৰচিত অসমীয়া ভাষাৰ ইতিহাস বিষয়ক এখন গ্ৰন্থ। গ্ৰন্থখনৰ প্ৰথম প্ৰকাশ হয় ১৯১২ চনত। গ্ৰন্থখনৰ চতুৰ্থ সংস্কৰণ ১৯৯৬ চনত প্ৰকাশ কৰিছে লয়াৰ্ছ প্ৰকাশনে। গ্ৰন্থখনত সৰ্বমুঠ চাৰিটা অধ্যায় আছে আৰু এই অধ্যায়কেইটাত অসমীয়া ভাষাৰ উদ্ভৱ, বিকাশ, প্ৰাকৃতৰ পৰিচয়, মধ্যযুগৰ ভাৰতীয় ভাষাৰ ক্ৰমবিকাশ, আধুনিক যুগত অসমীয়া ভাষা আৰু লিখকসকলৰ পৰিচয়, বুৰঞ্জীৰ ভাষা, আখৰ-জোঁটনি, মৌখিক সাহিত্য, অসমীয়া ভাষাত অনাৰ্য ভাষাৰ প্ৰভাৱ, তামৰ ফলি, শিলালিপি আদিৰ পৰিচয় সম্পৰ্কীয় বিচাৰ-বিশ্লেষণ আছে।

## লেখকৰ পৰিচয়
**দেবানন্দ ভৰালি** (; (১৮৮৩ - ১৯৭২) কুৰি শতিকাৰ প্ৰথমাংশৰ এগৰাকী অসমীয়া ভাষাবিদ আৰু সাহিত্যিক। অসমীয়া ভাষাৰ উৎপত্তি আৰু বিকাশ সম্বন্ধে প্ৰথমে মৌলিক গৱেষণালব্ধ কিতাপ প্ৰণয়ন কৰিছিল। উষা, বাঁহী আদি আলোচনীত নিয়মীয়াকৈ প্ৰবন্ধ লিখাৰ লগতে তেখেতে ছেক্‌ছপীয়েৰৰ মেকবেথ নাটকখন অসমীয়া ভাষালৈ অনুবাদ কৰিছিল।

## গ্ৰন্থখনৰ বিৱৰণ
### গ্ৰন্থখনৰ সূচীপত্ৰ
*বিষয়
*একাষাৰ আগকথা,পাতনি (৩য় সংস্কৰণ ), পাতনি (১ম সংস্কৰণ ), Introduction, পাতনি (২য় সংস্কৰণ )
*জোৰণি

### প্ৰথম অধ্যায়
*আদি প্ৰাকৃত অৱশেষ, ইণ্ডো-জাৰ্মান স্তৰ, ইৰাণী-পিশাচী স্তৰ, বহিৱৰ্ত্ত স্তৰ, পশ্চিম ফৈদৰ লগত মিল, দক্ষিণ ফৈদৰ লগত মিল, পূব ফৈদৰ মাজত মিল, অন্তৰ্বৃত্ত স্তৰ, সংস্কৃতৰ মাজেদি

### অসমীয়া প্ৰাকৃত
*সৌমাৰ প্ৰাকৃত, কামৰূপীয়া প্ৰাকৃত চৰ্যাপদ

### ভাৰতীয় প্ৰাকৃত
*প্ৰাক্ বৈদিক লক্ষণ, বৈদিক যুগ

### মধ্য যুগ
*'বঙ্গ' শব্দৰ উৎপত্তি, নাটকীয় প্ৰাকৃত, অপভ্ৰংশ

### আধুনিক যুগ
*প্ৰাক্ বৈষ্ণৱী যুগ, ডাকৰ ৰচন, গোপী চন্দ্ৰৰ গান, দ্বাদশ খৃষ্টাব্দৰ অসমীয়া শব্দ, বৈষ্ণৱ যুগ, মাধৱ কন্দলি, আসামত বৈষ্ণৱ ধৰ্ম্ম, হেম সৰস্বতী, ৰুদ্ৰ কন্দলি, কবিৰত্ন সৰস্বতী শ্ৰীকৃষ্ণ-কীৰ্ত্তন, শঙ্কৰদেৱ, কীৰ্তন, অসমীয়া কৃষ্ণ, গীত, নাটক আৰু গদ্য ৰচনা, অন্যান্য কবিসকল, বঙালী ভাষাৰ উদয়, জোৰ

### বৈষ্ণৱ যুগৰ লক্ষণ
*সহজ অনুনাসিকতা

### নতুন যুগ
*বুৰঞ্জীৰ ভাষা, ইংৰাজী যুগ, আখৰ জোটনি

### মৌখিক সাহিত্য
*গৰখীয়া নাম, আইনাম, মন্ত্ৰ, সাধুকথা, ফক'ৰা আৰু যোজনা, খণ্ড বাক্য, সাধু ভাষা, অনুকাৰ আৰু যুৰীয়া শব্দ

### দ্বিতীয় অধ্যায়
*অনাৰ্য্য ভাষাৰ প্ৰভাৱ: অষ্ট্ৰেচিয়াটিক, দ্ৰাবিড়ী, মান-তিবতী জাতি

### তৃতীয় অধ্যায়
*ব্যাকৰণ: অসমীয়া বৰ্ণমালা, নাম শব্দৰ ৰূপান্তৰ, বিভক্তি, পদ, লিঙ্গভেদে শব্দৰ ৰূপান্তৰ, বচন, উপশব্দ, সংখ্যাবাচক শব্দ, অব্যয় শব্দ, লৱজ, সৰ্ব্বনাম, বিশেষণ, ক্ৰিয়া, পাচনী ক্ৰিয়া, প্ৰাতিপদিক আৰু সম্ভাৱ্য, বাচ্য, বলৱতী ক্ৰিয়া, কৃৎ প্ৰত্যয়, তদ্ধিত প্ৰত্যয়

### চতুৰ্থ অধ্যায়
*তামৰ ফলি আৰু শিলালিপি, অসমীয়া আখৰ

## তথ্য সংগ্ৰহ

## বাহ্যিক সংযোগ
*দেবানন্দ ভৰালিৰ ৱেবছাইট 
*ইণ্টাৰনেটত ‘অসমীয়া ভাষাৰ মৌলিক বিচাৰ গ্ৰন্থখনৰ পিডিএফ 

শ্ৰেণী:অসমীয়া গ্ৰন্থ
এইচ.আই.ভি.

**এইচ.আই.ভি. (HIV)** (, অৰ্থ: *মানৱ প্ৰতিৰোধহীনতাৰ ভাইৰাছ*) হৈছে লেণ্টিভাইৰাছ (ৰেট্ৰ’ভাইৰাছৰ এটা উপগোট)ৰ দুটা প্ৰজাতি যিয়ে মানুহক সংক্ৰমিত কৰে। সময়ৰ লগে লগে ইহঁতে '''এইডছ (Acquired ImmunoDeficiency Syndrome)''' সৃষ্টি কৰে। ই এনে এক অৱস্থা য'ত ৰোগ প্ৰতিৰোধ ক্ষমতাৰ ক্ৰমান্বয়ে বিকল হৈ জীৱনলৈ ভাবুকি কঢ়িয়াই অনা সংক্ৰমণ আৰু কেন্সাৰ বৃদ্ধি পায়। চিকিৎসা অবিহনে এইচ.আই.ভি.ৰ উপপ্ৰকাৰৰ ওপৰত নিৰ্ভৰ কৰি এইচ.আই.ভি. সংক্ৰমিত ৰোগীৰ গড় আয়ুস ৯ৰ পৰা ১১ বছৰ বুলি অনুমান কৰা হয়।
## পৰীক্ষা
এইচ.আই.ভি. পৰীক্ষা সাধাৰণতে দুটা মূল শ্ৰেণীৰ পৰীক্ষা ব্যৱহাৰ কৰি কৰা হয়:
#**এণ্টিবডি টেষ্ট**: এই পৰীক্ষাৰ দ্বাৰা এইচ.আই.ভি. সংক্ৰমণৰ প্ৰতিক্ৰিয়াত ৰোগ প্ৰতিৰোধ ক্ষমতাই উৎপন্ন হোৱা এণ্টিবডি ধৰা পৰে। প্ৰাৰম্ভিক পৰীক্ষাৰ বাবে এণ্টিবডি পৰীক্ষা ব্যৱহাৰ কৰা হয়। 
#**ভাইৰেল লোড টেষ্ট**: এই পৰীক্ষাৰ দ্বাৰা তেজত এইচ.আই.ভি. ভাইৰাছৰ পৰিমাণ পোনপটীয়াকৈ জুখিব পাৰি। ৰোগৰ অগ্ৰগতি আৰু চিকিৎসাৰ ফলপ্ৰসূতা নিৰীক্ষণ কৰিবলৈ ব্যৱহাৰ কৰা হয়। 

বিভিন্ন ধৰণৰ এইচ.আই.ভি. পৰীক্ষা সমূহ হৈছে:
***দ্ৰুত এণ্টিবডি পৰীক্ষা (Rapid antigen test)**: এই পৰীক্ষাসমূহে মিনিটৰ ভিতৰতে ফলাফল দিয়ে আৰু প্ৰায়ে পইণ্ট অৱ কেয়াৰ চেটিঙত ব্যৱহাৰ কৰা হয়। ইহঁতে এজন ব্যক্তিৰ তেজ, লালা বা প্ৰস্ৰাৱত এইচ.আই.ভি. এণ্টিবডি ধৰা পেলায়। পজিটিভ ফলাফল সাধাৰণতে অধিক পৰীক্ষাৰ সৈতে নিশ্চিত কৰাৰ প্ৰয়োজন হয়। 

* **এলাইছা** বা **ELISA**: এইচ.আই.ভি. পৰীক্ষাৰ বাবে ব্যৱহাৰ কৰা আটাইতকৈ সাধাৰণ এণ্টিবডি পৰীক্ষা। ই অতি সংবেদনশীল যদিও অন্যান্য এণ্টিব’ডিৰ সৈতে ক্ৰছ-ৰিএক্টিভিটিৰ বাবে মিছা-ধনাত্মক ফলাফল দিব পাৰে। ফ’ল’-আপ টেষ্টৰ দ্বাৰা পজিটিভ ফলাফল নিশ্চিত কৰা হয়। 

***Western Blot**: এই পৰীক্ষাটো এলাইছা পজিটিভ ফলাফল নিশ্চিত কৰিবলৈ ব্যৱহাৰ কৰা হয়। ই নিৰ্দিষ্ট এইচ.আই.ভি. এণ্টিব'ডি ধৰা পেলায় আৰু নিশ্চিতকৰণৰ বাবে ইয়াক "সোণৰ মানদণ্ড" বুলি গণ্য কৰা হয়।

***নিউক্লিক এচিড পৰীক্ষা (NATs)**: এই পৰীক্ষাসমূহে এইচ.আই.ভি. জেনেটিক মেটেৰিয়েল (RNA বা DNA) প্ৰত্যক্ষভাৱে ধৰা পেলায় আৰু উচ্চ বিপদজনক ব্যক্তিৰ আগতীয়া নিদানৰ বাবে ব্যৱহাৰ কৰা হয়। এইচ.আই.ভি. ৰোগত আক্ৰান্ত লোকৰ ভাইৰাছৰ পৰিমাণ নিৰীক্ষণ কৰিবলৈও এন এ টি ব্যৱহাৰ কৰা হয়।

***চতুৰ্থ প্ৰজন্মৰ পৰীক্ষা (fourth generation test)**: এই পৰীক্ষাসমূহে একেলগে এইচ.আই.ভি. এণ্টিবডি আৰু p24 এণ্টিজেন (ভাইৰাছৰ সৈতে জড়িত প্ৰটিন) দুয়োটাকে ধৰা পেলায়। কেৱল এণ্টিবডি পৰীক্ষাৰ তুলনাত ইহঁতে খিৰিকীৰ সময় (সংক্ৰমণ আৰু ধৰা পৰাৰ মাজৰ সময়) কম কৰে। 

### ৱিন্দ' সময়সীমা
এইচ.আই.ভি. পৰীক্ষাত ৱিন্দ’ পিৰিয়ডটো এক জৰুৰী বিবেচনা। ই হল এইচ.আই.ভি. সংক্ৰমণৰ মাজৰ সময় আৰু নিৰ্দিষ্ট পৰীক্ষাৰ দ্বাৰা ভাইৰাছটো নিৰ্ভৰযোগ্যভাৱে ধৰা পেলাব পৰা সময়। এই সময়ছোৱাত এজন ব্যক্তি আক্ৰান্ত হ’লেও পৰীক্ষাৰ পৰীক্ষা নিগেটিভ হ’ব পাৰে। ব্যৱহৃত পৰীক্ষাৰ ধৰণৰ ওপৰত নিৰ্ভৰ কৰি উইণ্ড’ৰ সময়ৰ দৈৰ্ঘ্যতা ভিন্ন হয়। এণ্টিব’ডি পৰীক্ষাৰ বাবে ই কেইবা সপ্তাহৰ পৰা কেইমাহমান হ’ব পাৰে, আনহাতে NAT ৰ ৱিন্দ' সময়সীমা সময় কম। সাধাৰণতে ছয় সপ্তাহ, তিনি মাহ আৰু ছয় মাহৰ ৱিন্দ' সময়সীমা ধৰা হয়।  

## তথ্যসূত্ৰ

শ্ৰেণী:ৰোগ
শ্ৰেণী:যৌন সংক্ৰামক ৰোগ
সমাজভাষাবিজ্ঞান পৰিচয় (গ্ৰন্থ)

**সমাজভাষাবিজ্ঞান পৰিচয়** গ্ৰন্থখনৰ লিখক অনুৰাধা শৰ্মা। গ্ৰন্থখনত আধুনিক ভাষাবিজ্ঞানৰ এটা প্ৰধান শাখা সমাজভাষাবিজ্ঞান (Sociolinguistics)ৰ বিষয়ে আলোচনা কৰা হৈছে। সমাজভাষাবিজ্ঞানে মূলতঃ সমাজত ভাষাৰ স্থান, ভাষিক ভিন্নতা, সম্বোধনগত পাৰ্থক্য, ভাষাৰ সামাজিক আৰু সাংস্কৃতিক ভিত্তি, ভাষা আৰু লিংগভেদ, নৃগোষ্ঠী আদি সম্পৰ্কে আলোচনা কৰে। গ্ৰন্থখনত এই সামগ্ৰিক বিষয়বস্তুসম্পৰ্কে বিস্তৃত আলোচনা আগবঢ়োৱা হৈছে।

## লিখকৰ পৰিচয়
**অনুৰাধা শৰ্মা** () অসমৰ এগৰাকী শিক্ষাবিদ, গৱেষক আৰু সাহিত্যিক। তেখেতে ২০০২ চনত ডিব্ৰুগড় বিশ্ববিদ্যালয়ৰ অসমীয়া বিভাগত অধ্যাপনা কৰিছিল। পৰৱৰ্তী সময়ত ২০০৭ চনত গুৱাহাটী বিশ্ববিদ্যালয়ৰ আধুনিক ভাৰতীয় ভাষা আৰু সাহিত্য অধ্যয়ন বিভাগত যোগদান কৰে। তেখেতৰ বৰ্তমানলৈকে ১৪খন প্ৰবন্ধ সংকলন, ৭খন সম্পাদিত গ্ৰন্থ, ৭খন উপন্যাস, ১খন উপন্যাসিকাৰ সংকলন, ৪খন নাটক প্ৰকাশ পাইছে। ৰুদ্ৰাণী শৰ্মা তেখেতৰ ছদ্মনাম। নতুন নিনাদ আলোচনীখনৰো তেওঁ সম্পাদক।

## গ্ৰন্থ বিৱৰণ
গ্ৰন্থখনত সৰ্বমুঠ চাৰিটা অধ্যায় আছে। এই অধ্যায়কেইটাত সন্নিৱিষ্ট বিষয়বস্তুসমূহ হৈছে-
### প্ৰথম অধ্যায় : সমাজভাষাবিজ্ঞান: সংজ্ঞা আৰু পৰিসৰ
*সমাজভাষাবিজ্ঞান সম্পৰ্কীয় চিন্তা-চৰ্চা সমাজভাষাবিজ্ঞানৰ সংজ্ঞা, ভাষা আৰু সমাজ, সমাজভাষাবিজ্ঞানৰ পৰিসৰ, সমাজভাষাবিজ্ঞানৰ প্ৰকাৰ, ভাষিক দক্ষতা আৰু যোগাযোগ দক্ষতা

### দ্বিতীয় অধ্যায় : সামাজিক ভাষাৰূপ
*সামাজিক-সাংস্কৃতিক প্ৰক্ৰিয়া হিচাপে ভাষা ভাষা আৰু ধৰ্ম, ভাষা আৰু সামাজিক শ্ৰেণী, ভাষা আৰু লিংগভেদ, ভাষা আৰু নৃগোষ্ঠী

### তৃতীয় অধ্যায় : ভাষাৰূপৰ বিভিন্নতা
*ভাষিক সংযোগ, উপভাষা, মান্য ভাষা আৰু ভাষাৰ মানকৰণ, পৰিস্থিতি নিৰ্ধাৰক ভাষা বা ৰেজিষ্টাৰ, কোড সঞ্চৰণ, কোড সঞ্চৰণ এক যোগাযোগ কৌশল, দ্বিভাষিকতা আৰু বহুভাষিকতা, ডাইাছিয়া, পিজিন আৰু ক্ৰেওল

### চতুৰ্থ অধ্যায় : ভাষা আৰু ৰাজনীতি
*ভাষা আৰু ক্ষমতা, ভাষা আৰু জাতি-ৰাষ্ট্ৰৰ ধাৰণা

## তথ্য সংগ্ৰহ

শ্ৰেণী:অসমীয়া গ্ৰন্থ
অসমীয়া কবিতা বিন্দুৰপৰা সিন্ধুলৈ

**অসমীয়া কবিতা বিন্দুৰপৰা সিন্ধুলৈ** শীৰ্ষক গ্ৰন্থখন সম্পাদনা কৰিছে ৰাজীৱ বৰাই৷ এই গ্ৰন্থখন অসমীয়া কাব্য সাহিত্যৰ ইতিহাস বিষয়ক এখন গ্ৰন্থ৷ অসমীয়া কবিতাৰ প্ৰস্তুতি পৰ্বৰপৰা বিংশ শতিকাৰ শেষ দশকলৈকে যিসকল প্ৰতিনিধিত্বকাৰী কবিয়ে কাব্যসাধনা কৰি আহিছে, তেওঁলোকৰ নিৰ্বাচিত কবিতাৰ সংগ্ৰহ আৰু সংকলন এইখন গ্ৰন্থত ক্ৰম অনুসাৰে কৰা হৈছে৷ সমান্তৰালভাৱে গ্ৰন্থখনত অসমীয়া কবিতাৰ সুদীৰ্ঘ ইতিহাস সম্পৰ্কে এটি ‘আগকথা’ সন্নিৱিষ্ট কৰা হৈছে৷ আগকথাৰ শিৰোনামটো-‘অসমীয়া কবিতাৰ বিৱৰ্তন’৷ 

## লেখকৰ পৰিচয়
**ৰাজীৱ বৰা** (১৯৭০-) একাধাৰে কবি, সমালোচক, সম্পাদক আৰু অধ্যাপক। তেওঁ নাজিৰা কলেজৰ অসমীয়া বিভাগৰ অধ্যাপক। তেওঁৰ এতিয়ালৈকে ৪খন কবিতা পুথি প্ৰকাশ হৈছে। তদুপৰি তেওঁৰ সম্পাদনাত বহুকেইখন কবিতাপুথি, প্ৰবন্ধ সংকলন প্ৰকাশ পাইছে। ‘অসমীয়া কবিতা: বিন্দুৰপৰা সিন্ধুলৈ’ শীৰ্ষক সম্পাদিত কবিতাৰ পুথিখন তেখেতৰ উল্লেখযোগ্য কৃতি। 

## গ্ৰন্থ বিৱৰণ
গ্ৰন্থখন অসমীয়া কবিতাৰ সম্পূৰ্ণ ইতিহাস বিষয়ক গ্ৰন্থ৷  এই গ্ৰন্থখনত প্ৰত্ন বা আদি যুগ (৯৫০-১৩০০ শতিকা), প্ৰাক্-শঙ্কৰী যুগ (১৩০১-১৪৯০ খ্ৰীঃ), শঙ্কৰী যুগ (১৪৯১-১৭০০ শতিকা), পাঁচালী সাহিত্য (১৪-১৬শ শতিকা), শঙ্কৰোত্তৰ যুগ (১৭০০-১৮২৬ খ্ৰীঃ), প্ৰাক্ ৰোমাণ্টিক যুগ (১৮২৬-১৮৮৮), আধুনিক যুগ (১৯৪১-১৯৮৫)ৰ পৰা আৰম্ভ কৰি ১৯৯৯ চনলৈকে অসমীয়া কবিতাৰ সুদীৰ্ঘ পৰিক্ৰমা সামৰি নিৰ্বাচিত কবিতা সন্নিৱিষ্ট কৰা হৈছে৷

## তথ্য সংগ্ৰহ

শ্ৰেণী:অসমীয়া গ্ৰন্থ
বিজ্ঞান লেখকৰ হাতপুথি

**বিজ্ঞান লেখকৰ হাতপুথি** গ্ৰন্থখনৰ লিখক আৰু সম্পাদক দীনেশ চন্দ্ৰ গোস্বামী৷ গ্ৰন্থখন ২০০৩ চনৰ নৱেম্বৰ মাহত অসম বিজ্ঞান সমিতি যোৰহাট শাখাৰ সহযোগত প্ৰকাশ হৈছে। গ্ৰন্থখন অসমীয়া ভাষা-সাহিত্যৰ শিকাৰুৰ বাবে এখন ব্যৱহাৰিক শিক্ষা বিষয়ক হাতপুথি। অসমীয়া ভাষাৰ ব্যৱহাৰ, সাহিত্য সৃষ্টিৰ বাবে প্ৰয়োজন হোৱা প্ৰাথমিক ধাৰণা, যতি-চিহ্নৰ ব্যৱহাৰ, লেখা একোটা পৰিষ্কাৰকৈ আৰু বিশুদ্ধভাৱে লিখাৰ কৌশল অনুবাদ, সম্পাদনা ৰীতি, আৰ্হি কাকত নিৰীক্ষণ আদি বিভিন্ন বিষয়বোৰ গ্ৰন্থখনত আলোচনা কৰা হৈছে।

## লেখকৰ পৰিচয়
ড॰ দীনেশ চন্দ্ৰ গোস্বামী অসমৰ এগৰাকী বিজ্ঞানী, সাহিত্যিক, নাট্যকাৰ আৰু ঘাইকৈ জনপ্ৰিয় বিজ্ঞান আৰু কল্পবিজ্ঞান, গল্প-উপন্যাস-অনাতাঁৰ নাটক আদিৰ লিখক। ড॰ গোস্বামীয়ে যোৰহাটৰ আঞ্চলিক গৱেষণাগাৰৰ বিজ্ঞানী আৰু সঞ্চালকৰ উপদেষ্টা হিচাপে অৱসৰ গ্ৰহণ কৰিছে। গোস্বামী ‘শৰাইঘাট অভিধান’ৰ সম্পাদক। তেখেতৰ ছদ্মনাম হৈছে দিগন্ত গোস্বামী। 

## গ্ৰন্থখনৰ বিৱৰণ
গ্ৰন্থখনত সন্নিৱিষ্ট বিষয়বোৰৰ শিৰোনামবোৰ এনেধৰণৰ- লেখাৰ নিয়ম, বিষয় আৰু প্ৰক্ৰিয়া বিষয়, কি নাম দিম, বিজ্ঞানৰ লেখনীৰ সাজসজ্জা, সমলৰ উৎস, উৎসৰ সন্ধান,
লেখাৰ প্ৰক্ৰিয়া,কুঁৱলী কুঁৱলী ভাষা, How to Write Clearly, চৰ্বিতচৰ্বণ, How to Write with Style, সম্পাদনাৰ প্ৰয়োজন, পাণ্ডুলিপি প্ৰস্তুতি, আমাৰ ভাষাটোত আটাইতকৈ বেছিকৈ বানান ভুল হোৱা এশটা শব্দ, যতি-চিহ্নৰ ব্যৱহাৰ How to Punctuate, প্ৰুফ চাওঁতাৰ চিনবোৰ প্ৰুফ চোৱাৰ অভ্যসন, গৃহ ৰীতি, কপি সম্পাদনা, ৰেডিঅ'ৰ বাবে লেখা, টিভিৰ বাবে লেখা, বক্তৃতা দিয়াৰ কলা, সুদক্ষ উপস্থাপনৰ কলা নিক'লাছ বাচ কল্পবিজ্ঞান কাহিনী, উচ্চাৰণ, অনুবাদ লেখকৰ আদৰ্শ আৰু নীতি, অভ্যসন 'আখৰৰ টাইপ আৰু আকাৰ, কাগজৰ আকাৰ আদি। এই শিৰোনামবোৰৰ অন্তৰ্গত প্ৰবন্ধবোৰত আলোকচিত্ৰসহ বিষয়ৰ সহজ-সৰল বৰ্ণনা কৰা হৈছে।

## তথ্য সংগ্ৰহ

শ্ৰেণী:অসমীয়া গ্ৰন্থ
কালপুৰুষ (দ্ব্যৰ্থতা দূৰীকৰণ পৃষ্ঠা)

* কালপুৰুষ, দেৱেন্দ্ৰ নাথ আচাৰ্যৰ দ্বাৰা লিখিত এখন উপন্যাস।
* কালপুৰুষ (তাৰকামণ্ডলী), মহাকাশীয় বিষুৱৰেখাত অৱস্থিত এক নক্ষত্ৰপুঞ্জ বা তাৰকামণ্ডলী
* কালপুৰুষ (চলচ্চিত্ৰ), বুদ্ধদেৱ দাসগুপ্ত পৰিচালিত বঙালী চলচ্চিত্ৰ।
* কালপুৰুষ (পঞ্জিকা)

শ্ৰেণী:দ্ব্যৰ্থতা দূৰীকৰণ পৃষ্ঠা